url: =Japan lasiam minthang mahmah numei khat abil in khua zanawnlo :: ZOMI DAILY\nposted on 22 May 2017 at 11:33 pm Lomkholna: Celebrity, Japan, News, Sawltak, World\nJapanese Pop Star minthang mahmah khat ahi Ayumi Hamasaki pen abil alangnih in khua zanawn vetlo cih Straits Times pan kiza hi. J-pop Star Ayumi Hamasaki pen Japanese Solo Artist lakah “Best-selling” ahiden, akideih mahmah numei lasiam minthang mahmahkhat ahihi.\nAyumi Hamasaki pen 2008 kum akipan aveilam abil in khuazalo cihi. Tuakhit ciangin ataklam bil inzong khua azakdan damdam in kiamsuk semsem hi.\nAyumi Hamasaki pen kum 38 aphakhin khat hi a, tukum kipatlam akipan Concert Tour azinma in alung amcip in, aluakkhawng suakthei cihi.\nAbeilam bil in khua azakloh akipan ataklam bilbek tawh lasak nasem in Concert Tour akisapna te ah azin kawikawi ahihi. Ahi zongin ataklam bilzong azakna “Hearing Tests” abawl kawikawi ciangin kiamhanhan cihi.\nConcert bawlding in akisinciang Rehearsal Studio sung nangawn ah sawtpi omtheilo in, aluak suakin Restroom ah taikhiat pahpahkul hi. Abil in khua hoihtak zanawnlo ahih manin, alung amsak in lamzong tangtak in paitheilo cihi.\nTu’n abil alangnih in khua zanawnlo cih akitheih ciangin bangci bangin la kasanawn mawkdiam, khuamial sungah aki bilhcip bangmawk ing ci’n genkhia hi.\nVideo clip khat: Ayumi Hamasaki 浜崎あゆみ – A Song for xx english /romaji Lyrics (2015 Tour)\nAbil khuazakloh akipat pen 2000 kum Concert Tour azinlai in akipan ci a, khuasik in damlo a, tuapan in abil sungah Infection lut cihi.\nDoctors te’n abil dopbawlding, agin ngaihlua tepan kihemding cih agen hangin lasak khualzin nadingin ageelsa tampi om ahih manin, khawlbawl tuanlo in Concert Tour zinkawikawi veve hi.\nTuabang tengtawh 2008 kum ciangin aveilam abil in khua zanawnlo mawk hi. Tu’n abil alangnih in khua azakloh hangin Stage tungah mipi te lasakna tawh Performing bawlveveding ci’n genkhia cihi.\nRelated: Japan numei khat kum 80 aphakkhit ciangin “Porn Actress” nasep tawlnga ta ~ ZD\nStage tungpen ka nasep hi a, tuabekmah kei hihna taktak kalahkhiat nading mun ahihi. Adang kasepding theilo hi’ng ci’n Japanese Entertainment Site khatah gelhkhia kici hi. ZD Sawltak #zomidaily\nPrevious: Malaysia, Sarawak ah palik khatin alawmnu lupna tungah Pistol tawh kaplum\nNext: American Singer “Ariana Grande” in Manchester ah Concert abawl laitak puakkham, mi 19 si, 50 liam


timestamp: atn

url: =Ka zuihsiam loh tuanglam kazui :: ZOMI DAILY\nposted on 15 June 2018 at 10:49 pm Lomkholna: News, Tdkhen\nDr. James M.Gray pen Moody Bible Institute-a President lui khat hi a, khatvei nakpi’n a cina-in zato a kilak hi. Amah a en Siavuanpa in, tuipi tungah zinin ki tawldam sak dingin a gen hi. A zinkhiat ni dingin hong gim zaw semin, khualzin thei ding mi hong hilo ta hi. A lungsim bei keei-in Pasian nangawn hong mawhsak phial mai ta hi.\nTua khit kalkhatna ciangin tadensa ah, “St.John’ tembaw tualpi panin a pusuak tembaw khat tuipi sungah tum hi. A tuang khempeuh sikhin uh hi” cih patau ko’na a hong ki zasak hi. Tua tembaw pen a tuan nading tembaw ahi hi. Amah zong tuangleh a sikhin ding ahih lam a kiphawk hi.\nTua thute a lungngaih kik ciangin, ama’ tunga apiang khempeuh Pasian in a ma’hoih nadingin a piansak na hizaw gige cih a muhkhia hi. Nak lungdam’ pha mahmah ahihmanin a natna zong phawkkha nawnlo a, a dam mualsuak ta hi.\n“Ama deihna bang a sem dingin Pasian in a hong sap, amah a it eite’ aadingin na khempeuh a hoihlamin piang sak hi, ci-in i thei hi” (Rom 8:28).\n“Banghanghiam cihleh Topa in kong cihin-ah, mailamah lametna note kong piak ding, na siatna ding uh hi lo-in na phattuam nading uh geelna ka neihte kei bek in ka thei hi” (Jer 29:11).\nKi pumkhatna in suahtakna\nKum 1964 February kha 29 zan-in Russia gama Khristian mi 150 te pen Barnaul khua-a Alexander Gusheinte’ inn ah a kikhawm uh hi. Thakhatthu in galkapte hong lutin hawlkhiat mang a sawm’leh ut hetlo mawk uh hi. Mat a sawm’ uhleh, “Ka vek un teeksia, naungek dongin hong man khin vet un, ko pen innkuankhat ka hi uh a, ka kikhen thei kei uh hi” a ci uh hi. Galkap mangpa in tuate enen a, “Hihte in thusia phuang kei buangun teh” ci-in a nusia lel uh hi. Tdkhen\nPrevious: Siamsin Talk: Uhamte le Khangnote kikal kitelsiam lohna\nNext: Yangon Airport leh khuasung meileng khawlna kikal Airport Shuttle mawtaw amanlang in taisak tading


url: =Chin leh Zomi atom in ~ Dr. Dongno :: ZOMI DAILY\nposted on 21 March 2016 at 9:56 am Lomkholna: Article, Dongno, Politics\nChin leh Zomi cih tawh bangcih ding ci aa alunghimawh leh athei nuam tampi ki om ahih manin, tawm kong kuppih nuam hi. Hih min nihte hangin lunghimawhna pen ii tangthu i theih lohna pan ong piang khia lunghimawhna hi aa i tangthu i kan phot ding kisam kasa hi.\nCHIN : Chin cih ong pian khiatna thu nih om hi. Khatpen tanglai pupate upna tawh aki bawltawm, pianna khangthu, mythology, hi aa khat pen midangte ong piak, min aki pat khiatna bulpi, etymology ahi hi.\nMythology : India gam lam aa om Marte, Lushaite, Gangte in “Leitung mihingte, ‘Ciinlung, Tsinlung, Sinlung, Jinlung, Chinglung’, kici suangpi khat, kuahawm khat ahk leitung gil sung panin mihing ong piang khia hi”ci aa upna ahi hi. Hih panin Chin akici min ong piang hi ci uh hi. (L H Sakhong ‘s In Search of Chin Identity. 2003 p 1) Hih pen, ei Kawlgam lam ah kiza ngei lo-in, Falam khua gei aa Lailun kuahawm leh Tedim gei aa Khuul khuahawmte bek i pian khiatna ci-in tangthu kigen i za ngei hi. Hih pen khanglui thu upna hi aa, kuahawm sung pan mi piang ngei lo hi.\nEtymology: Tanglai Kawl Kumpi masate-in Thet (Sak) kici (tu’n Manipur leh Tripura) galte adal dingin deih uh ahih manin, Khamtungmite (the tribes) bangmah nawngkai sak see lo-in amau gam ah nuamtakin na om sak uh hi. Tua hi aa, galdal uh ahih manin ‘ lawm, zawl, allies or comrades’ ci-in na sam uh hi. (Prof. Gordon Luce, Old Kyaukse and the Corieing of the Burmans 1959, Journal of the Burma Research Society 42, 1:75-109).\nKawl pau-in ‘tha nge chin’ , ‘ a chin chin’ na ci uh aa, tua panin Chin kici ong piang hi. Ahih hangin Chin akilawhna bulpi athei lo mi pawlkhatte-in Khamtungmite-in bawm zangh uh ahih manin ‘Bawm’ ci-in zong asam uh hi. A taktakin Chin leh Bawm a aw akibat hangin a at dan laimal kibang lo hi. ( Prof. F K Lehman, The Real Facts from Linguistics and Anthropology. P 92-93)\nHi bangteng hi aa, Chin pen, 1. Tanglai upna hi-in tudong, Chinlung a omna ki thei lo hi. 2. Kawl Kumpi masate-in “Lawm aw, Zawl aw…” ci aa ong sapna hi bekin ei leh ei, i pu/pate hun aa kipan cikmah hunin Chin i kicihna tangthu sung ah om ngei lo hi. Midangte ong lawhna uh hi bek aa, pawl khatte bangin “Bawm” ci-in kona in ong nei zaw lai uh hi. (Lehman).\nZandiak mahmahin, facebook sung ah Zomi khat Vice President ong ngahna a lungkim lo midangte-in bawm kisuai lim khat tawh ciamnuihna-in aki suaksak i mu lai hi. Tua ahih ciangin, i minam min, national min hi lo hi. 3. Chin pen ‘Chinlung’ suangtum pan piang cihna ahih teh, Pasian thu um mite adingin Minam Min National Name aa zat huai het lo hi. Leisung, suangtum, kua hawm sung pan khawng aa piang hi thiam bek lo-in Pasianin ong piansak, ong it, Pasian’ tate i hi hi.\nZOMI : Zomi cih kammal pen Pagan mualsuang tung ah Chin cih aki at maa kum 250 hun lai pekin Sen gam Tang Dynasty Kumpi’ taangmi, Ambassador pa-in 862 AD kumin na ciamteh khin zo hi. I pianna Tibet gam sung ah AD kipat kiimin Zo-thang ciang i bul kikan kik thei hi. Dalai Lama a 5 na-in “ ‘Zo’ pen ‘Lord – Topa’ cihna hi aa, ‘Thang’ pen ‘The perfect – ‘Genbaanglo Pa’ cihna ahi hi”ci hi. I pianna min hoih mahmah khat ahi hi.\nMikang kumpi nasem uliante, Sangmangte leh mipil tampi-in i pu/pate-in Kawlgam laizang ah kum 800 sung bang kumpi-in na om ngei uh aa Zo mah na kici uh ahihna limtak na ciamteh tiuteu uh hi. (a kicingzawin magazine ah ong suak lai ding hi) Tua hun lai-in zong Zomi mah na kici uh hi.\nTua zawh, gal lelin 1550 AD khit ciangin ki theh thaang mang uh aa, pawlkhat nisuahna lam tai-in, Laos, Kambodia gam ciangtung uh aa mi namdangpi asuah uh hangin, tuni dong i pau tampi kibang lai hi. Pawlkhat Kawlgam sung mah ah minamdangte tawh kihelzau-in kikan zo nawn lo hi. Pawlkhatte nitumna khanglam dongin lal uh aa, tu-in Asho kici Zanggam Zomite ahi uh hi. Pawlkhat ahon in Khamtung mualtung lam lal to hi.\nKhamtung ah i kah toh maa ciang pen, Khuul aa piang, Ciimnuaimi, Lailun aa piang, Laimi, Tedim, Falam, Haka, Matupi, Mindat, Kanpetlet leh Paletwa cih bang om nai lo hi. I vekpi-in Zomi i hi khin hi. (Col. TH Lewin, Baiyue, Carey & Tuck, U Thein Pe Myint, Daw Khin Myo Chit, om lai)\n‘Chin’ cih min tawh kibang lo-in, Zo/Zomi pen midangte ong sapna hi lo-in tangtawng pek aa kipan ei leh ei i kisapna min ahi hi. Zo cih min pen a khanghaam pen, min hi aa, tanglai Sente tangthu sung ah zong, Zo dynasty om ngei-in, Kawl gam laizang ah zong i pute-in Zo kingdom a nei ngei minampi khat i hi hi. Chin cih pen ipu/pate Kawlgam atun khit uhteh ong piangpan , Kawl Kumpite ong sapna min ahi hi. Cikmah hunin, Chin kingdom cihbang kiza ngei lo hi.\n‘Zomi’ lo buang ong gawmtuah ding ong tawisaang ding, ki saktheihpih ding adang minam min, national name, om lo hi.\nBangbang hitaleh, Kumpi ong min vawh hi phot ahih ciangin, ki paai khia thei pah nai lo aa i tangthu i sutsut, i sasa ding aa i ki hilhhilh ding hi. I theih kim hun ong tun ciangin a maanpen i minam min ding ngaihsut kik theih ahi hi. Kuakua-in i tangthu i theih masak phot limlim ding thupi kasa hi. Dr Dong No, Sydney Australia\nPrevious: US gamsung khualzinna pawlkhat – 79\nNext: Hih Suangpi Tung Ah (On This Rock)


url: =ZUAUTHEI THUHILH SIATE(2Pit2:1-3) – FGA Tulsa\nZUAUTHEI THUHILH SIATE(2Pit2:1-3)\n1. Tu-in note kiangah zuauthei thuhilh siate hong om ding hi.\nTuhun ciangin i gam sungah zuauthei thuhilhsia tampi hong om takpi to hi. Hih zuauthei thuhilhsiate in Khris sungah thuum mi taktak ahi ngei lo, amau hamphat nading a zong a huaiham mite ahi uh hi. Thuman nasem banga amaute kineihna Satan in paktain Satan vanzat suak uh hi ci hi. Lai Siangtho simna le thungetna tawh nungta lo ahih manin thuhilhna man lo tawh pawipi makaih hi. Zuauthei thuhilh slate pianzia kiallap tawm en ni.\n(a) Sianthona sungah pawipi makaih lo hi.\n(b) Thuman thutak but nadingin siatna lang pan lo hi.\n(c) Lai Siangtho simna leh thungetna nuntak pih lo hi.\n(d) Farisaite lungsim puakzia mah nei-in kiniamkhiat nopna nei lo hi.\n(e) Ama hamphat nading zongin Topa sum tungah zahtakna tawh thumanna lungsim nei lo hi. (Hilhcian LST pg 1582-83)\n2. Thuhilhna man lo hong Lutpih sim ding hi.\nZuauthei thuhilhsiate in Pasian maipha zong loin mihing maipha zong zaw hi. Lai Siangtho cih bang thuhilhna man gen lo hi. Mite lungkimsak nading mihing deihdanin heikhia hi. A mite in ahi mah sa uh hi.Banghang cih leh amau thuhilhna man lo ahih lam kuama upmawh loh nadingin a mite lungkim theihtheih nading thugenna tawh khim uh hi. Zuauthei thuhilh slate makaihna sunga om thu-urn kici mite in Mk.8:23-24 sunga kigen mite singkung pal bangin a mu mittawpa khuamuh tawh kibang hi. Thuhilhna man lo tawh a kimakaih pawlte in muhna siang lo thu-urn kid mi Iaklawhte ahi uh hi. Hibang mite in gammial nasepna ading mi dongkholh mahmahte ahi uh hi.\nZuauthei thuhilhsiate in mite lam a khialsak thei thuhilhna man lo hong hilh ding ci-in LST sungah a om mah bangin pastor pa khat in a mite ahi ding tawh a kibang thuhilhna man lo hilh hi. Tua pastorpa makaihna sunga om thu-um kici mite in thu-um lote milim biakna dawi biakna an le tuite ne uh hi. Banghang cih leh a pastorpa in “Na lungsim uh ah kisuanna om kei peuh leh thungen in ne un” ci-in hilh hi.\n1Kor.10:20-22 “Thu-um lote’biakna in Pasian a biakna uh hi loin dawi gilote a biakna uh ahi hi. Note dawi gilote tawh na kipawl ding uh ka deih kei hi. Topa’ hai le dawi gilote’ hai na dawnkhawm zo kei ding uh hi. Topa’ sabuai le dawi gilote’ sabuai ah an na nekhawm zo kei ding uh hi, Topa a heh nadingin phin ding ihi hiam?”2Kor.6:17-18″Tua ahih ciangin tuamite lak pan paikhia unla, a tuamin om un. A siangtho lote na lawng kei un. Note Pasian ka hi ding hi. Note zong ka tanu ka tapa na hi ding_uh hi. Vanglian Topa in ci hi.”\nA tunga i gen pastor kicipa mah in “Thu-umlote kiang pan zong ngah nuam ihih teh sumdongin hong pai ciangin pia ciat ni” ci-in a mite hanthawn hi. Bang hang cih leh kum sim December hong tung leh thu-um\nlote kiangah sumdongnuam uh hi. Thu-urn lote amau biakna vai tawh sumdon ngah sumte’n milim biakna dawi biakna ading ahih manin piakhuai maw, piakhuai lo? I khentatna tungtawnin Pasian in thu hong khen na ding hi.\nZuauthei thuhilhsiate in thu urn lote kiangah Lungdamnathu genin kineimah leh zong a vawh khaicite in khaici man lo ahih manin tua zuauthei thuhilh siate tungtawn a kikhel a kicite in gammialnasepna a susia mite suak uh hi. Bang hang cih leh a masa lamin ahi ding mah hong bang napi a sawt loin thu-urn lote muhna ah Christian a cih in a muhthadahhuai mahmah biakna a suaksak mite ahi uh hi. Zuauthei thuhilh siate in thuhilhna man lo tawh mite a makaihna pan a piang upna man lo, muhna siang lo, katsuannate in Pasian min le Lungdamnathu ading supna lianpi piangsak hi.\n3. Amau gamtatzia hoihlote mi tampi in zui dng uh hi.\nZigu pastor khat om hi. A siapa gamtatzia a sianote in zong zui pah uh hi. A siano khat in a siapa mah bangin zi gu hi. A ziguk theih nading a siapa’n panpih hi. A sawt loin a siano khat leuleu in a siamaneu khat tawh nupa suahna om lopi’n a utbangin gamta uh hi.\nThunget thadah pastor khat om hi. A mite thunget pantah lo pahphot ahih manin a pawl sung mite zong a siapa mah bang khin uh hi.Thunget thadah pastorpa in laitan zong a nei lo, thu-um lo pan a kikhel a tapidaw nuntakna mahmah zong a khanghann mi ahi nai lo hinapi siadangte sangin kitheisakzaw kithupisakzaw hi. Kiniamkhiat nopna lungsim nei loin Farisaite omdan khawldan tawh kilamdang lo hi. Tua Farisai siapa makaihna a sianoten zong a siapa’ dan teng mah sulzuih uh hi.\n4. Sum a ngah theih nadingin zuauthu hong gen ding hi.\nZuauthei thuhilhsiate in Lt.121:2 na sang zo lo uh hi. Banghang cih leh Pasianzia ngak zo lo uh hi. Pasian mitsuan nawn loin mihing bek mitsuan hi. Sum neizawdeuhte’n sum a piak thanop nadingin awzol kamkhum tawh paulap tuamtuam nei-in gendan siam uh hi. Amau innah ni khatin nai lang zong thu ngen nuam lo napi, a pawlsung cimawh zawngkhalte kiangah kum khatin khat vei zong pha zo lo napi sum nei zawdeuhte kiangah thungetsak dingin tung pahpah uh hi. Na sum hong Iaksak nuamin zuauthu gensiamna tawh hong pai dings ahi takpi mah na sa kha ding hi. Tua bang mite huhna sum na piak leh gammial nasepna ah supna lianpi a piangsak zuauthei thuhilh siate a panpih na hi kha ding hi. Nang kiang pan na sum bek mah a deih ahi hi.\nPastor Judah Siakazoh le a pawtte’n kumsim X’mas sumzonna in nei zel uh hi. Thu-urn lote kiangah sumdongin vak uh hi. A siapa in “sumdonna lawh tawi a sumdong hi lo hi hang, hong kipiak leh i la ding hi” ci-in a mite Satan’ ngian tawh tha pia hi. Sumdonna lawh taangin githa khat tawi-in sumdong uh a, sumdong kei leh nek le dawn vaihawm zo lo uh hi.\n1.Kor.9:18b “Lungdamnathu a ngaite zaangsak lo (sum beisak lo) ding in …ci hi.” Lungdamnathu tangko nuam takpi ihih leh mizawng daipamte kiangah i hihzawhna zah tawh va kalsuan leng Pasian muhna mihing muhna ah bangzah etlawmzaw ding hiam? I tetci pan hong ngaihsak leh i laihawm hong simsak leh i utte kiangah sumdong a i paina hangir i gammial nasepna bangzah hong khaktan hiam cih a tuakkhate’n telsiam phadeuh uh hi.\n3John.1:7 “Amaute in Topa min hangin thu-urn lote kiangah huhna la loin (sumdong loin) pai uh hi” I Pasian min ngaihsun leng thu-urn lote kiangah a sumdong a i pai ngam nading i painop nading thu om lo hi.\nZuathei thuhilhhamphat nading bek mah a en a ngaihsun a huaiham mite ahi uh hi. A pawl sungah zong sumpi tam theithei a ngah theih nadingin thulu tuamtuam bulhin sumpi don vaihawm uh hi. Ahih hangin a thulu bulh bangin zang nawn loin amau hamphat na- ding bekin zang uh hi. Zuaukhemna tawh mite sumpi khiasak uhhi.\n5. Hibang zuauthei thuhilhsia leh amite hangin thuman thutak\nZuauthei thuhilhsiate in sianthonasungah pawlpi makaih lo, thuman thutak but nadingin siatna langpan lo ahih manin a pawl sungah siatna namkim tawh kidiah hi. Pastorpa khat makaihna pawlpi neu khat sungah numei paktat, mibum, mi that, zukham, dawi tawh kikop mi cih bang om zihziah mah taleh a siapan kitheih-mawhbawl, kizakmawhbawl lel hi.1Kor.5:- 11 sunga, “Tua bang a hihte tawh kikhawl lo tham loin an nangawn nekhawm kei un” a cihte a pawl sungah vakthau hi.\nThu-um kici tua bang mite a kim a .Dam a thu-urn lote’n bangci muh ding cih i mitkha i bilkha ah a bulh thei dingin kong lamen hi. Hibang zuauthei thuhilhsia le ama makaih mite a omna khua ah thuman thu- I tak Lungdamnathu in kosiatna thuakin gam mial nasepna ading supna lianpi piangsak takpi hi.A tunga i kihopsawm thute pen ahi takpi thu ahi hi. Thuhilhna man lo tawh pawlpi a makaih slate min i gelh ding kilawm lo ahih manin a lem thei bangin ihihi.\nPasian kammal thuman thutak hu nuam a siatna a langpan nuam, Pasian min le ama gam ading deihluatna lungsim a nei, thu-urn lote kawmlak a om thu-urn mi khatpeuh in phattuamna a ngah khak leh cc ih lunggulhna ahi hi. Kicin lohnate hong maisak ciat un. Pasian min le Lungdamna- thu ading hits hen!\nLaigelh:Thawng Cin Lian\nSource:Zangkong Awging(Dec 2010)\nPASIAN' DEIH NUNTAKNA-GSPau →


url: =Afghanistan, Kabul City ah Ambulance Bomb puakkham, mi 95 si, 158 liam :: ZOMI DAILY\nposted on 28 January 2018 at 3:38 pm UTC+9:30 Lomkholna: News, Sawltak, World\nAfghanistan gam ii Capital khuapi ahi Kabul City sungah zanni Saturday (Jan 27) ni in Bomb puakkham a, mi 95 takin asihlawh banah adangzong mi 158 bangin liamlawh dikdek uh cih AFP pan kiza hi. Tua Bomb puakkhampen cina puakna mawtaw “Ambulance” sungah akikoih hi a, mipi adim phitphetna “Crowded Area” khatah apuakkhamsak uh ahihi.\nKabul City sungah abeisa tuciangciang Bomb puakkham te lakah hih Ambulance Bomb puakkhampen ahuaisia penpen, alipkhap huai penpen hi ci’n Officials te’n genkhia uhhi.\nHih Bomb asukham pen Taliban migilo te’n ko ii gamtatna hi ci’n genkhia uhhi. Cina puakna Ambulance mawtaw sungah apuakkhamthei “Explosive” thauvui adim phitphet in aguankhit uhciangin mi tampi aomna laizang ah apuakkhamsak uh ahihi.\nTaliban migilo te’n kalkhat sungin nihveitak mipi te asuamlupna uh hita hi. Hih Ambulance Bomb puahkhapna hangin ageinai aomkha mipi te naksukkhak mahmah a, Bomb akitapna aphual ah mihing pumpi athemthem in aki thehzak in silehnai tawh kidimzihziah hi. Hospital khempeuh ahzong asilo aliamte kipuak in, buaikhengkhang mahmah uhhi.\nAfghanistan gamsung ah Kabul City pen Islamic State leh Insurgents te’n simzel uh a, Afghanistan gambup ah Kabul City sungaom mipite’n gal limthuakdiak in, asi aliam atam phadiakna khuakhat ahihi.\nVideo: Ambulance bomb kills 95, wounds 158 in Kabul\nAFP Reporter khatin agenna ah khuasungmi Civilians bekbek asi leh aliam bekbek, numei pasal naupangno akipan leilak ah dimphei zihziah in mulkimhuai mahmah cihi. Hih Ambulance Bomb apuakkhapna munpen Jamuriate Hospital tawh kinai mahmah a, Meter khatkhawngbek kigamla cihi.\nHealth ministry spokesman Waheed Majroh inzong hih buaina hangin asi pen mi 95 phakhin in, aliam bekbek pen mi 158 bang phahi ci’n AFP te tungah genkhia hi.\nHih Ambulance Bomb apuakkhapna Area tengpen kipawlna minthang tuamtuam “high-profile organisations” aomna vengsung hi a, European Union te ii zumzong tuagei ah aom ahihi. Ahi zongin European Union te bangmah sukkhakna omlo hi ci’n thunei te’n genkhia uhhi.\nMore: Bangkok aom Myanmar Embassy ah Fake Bomb kimu, Security kikhan\nAmbulance Bomb puakkhampen khauhlua mahmah in, apuahkhapna aphual panin 2 Kilometer huamsung aom Building innpi te kiloksak in, innpawlkhat zong aki ciplawhbang om ciliang hi. Sawltak #zomidaily\nPrevious: The I am of all I ams (Kei a ki ci khempeuh i “Keima”)\nNext: South Korea gamsung zato meikatna pen Wiring hang hiding kici, mi 38 si, 150 liam\nPu Pum Khua Mang dahna tung aa kipahna\nEima Hun (Our Time)


url: =Global Buanli Family: Tulaai Leitung Thuthang tuamtuam updates Dec 12, 2013\nTulaai Leitung Thuthang tuamtuam updates Dec 12, 2013\nTuni peen USA gam leitang kasiik zawh kum 5 acina ni hi a kum 5 sungtawn tung USA leitang tung ah gualzawhna hongpia ibiak Pasian min kaphat hi. Tuaban ah USA gam katun theihnading a thu ongngetsak Ka Tuun le Ka Zua , Pianpih sang gam u le nau te , Zomi pih akua maciat leh kum 5 sung kateenna Bowling Green, Kentucky ah nuamtak kakhawl theihnading a onghuh Rev Zam Suan Mung te innkuan tung ah lungdamna thu kako hi.\n· Qatar gam Doha khuapi a pawisiim Kawlgam Democracy makaai Daw Aung San Suu Kyi 12/12/13 ni in Kawlgam Yangon khuapi cidam in tungkikta ci in NLD zum te in taangkokhia uhhi.\n· Bangladesh kumpi langpang Jamaat-e-Islami party makaai Abdul Qader Mollah 12/12/13 ni in kikhailumta hi ci in Bangladesh kumpi thuneite in taangkokhia uhhi.\n· Singapore gampan kihawmkhia The Straits Times te in 2013 kum Asia gamsung a Makaai lamdang peenpeen ding in Japan PM Shinzo Abe leh China President Xi Jinping te 12/12/13 ni in teelkhia uhhi.\n· US Innpi palaai te in government shutdown aomkiknawnloh nading in sum zat sum zeekziading tawh kisai thukhun hoih mahmah khat 12/12/13 ni in meetang 332-94 tawh thukimna neita uhhi.\n· UK gamsung a apeem te leh gambeel te kheempeuh in UK gam i hamphatna angah theihnading in mikaanglaai phi masa hamtanding a, dotna nam 100 dawngthei hamtang ding hi ci in UK kumpi te in 12/12/13 ni in taangkokhia uhhi. ( No English, No benefits )\n· Nelson Mandela phawkna 12/10/13 ni in South Africa gam ah kibawl a , tuamun ah leitung makaai mithang te thu gen limlahtawh ka apheen Thamsanqa Jantjie in khialgawp ahihman in SA kumpi ten thudotding kantelding ci in 12/13/13 ni in taangkokhia uhhi. Aman bel kakam pheen laaitak Vantungmi ongtuaksuk kamu cipong hi. Tulaai tak Nelson Mandela luanghawm khuapi laaizang Innpi te ah kikoih kawikawi a mipi aen nuamte ki ensak ahih man in mi kiphuul ziahziah uhhi. 12/15/13 niciang Nelson Mandela leisung ah kituh tading hi.\n· Osama Bin la den I Siavuan pa ahi Dr Afridi I sitni pa Samiullah Afridi migilo te in suamding lau ahihmanin Pakistan gampan taaikhia hi ci in Asanggam te leh alawmte in 12/12/13 ni in taangkokhia uhhi.\nPosted by Thang Khawm Pauzomi at 12:52 PM


url: =Ecuado gamsung zinlinna hangin asi mi 272 phakhin :: ZOMI DAILY\nposted on 18 April 2016 at 8:35 pm Lomkholna: News, Sawltak, World\nEcuador gamsung ah zinling pen khauhmahmah ahih manin, misi bekbekzong 272 phakhin cihi. Innsia losia zong tampitak aomkhit banah misi zong ki behlaplap theilaiding hi ci’n Ecuador President Rafael Correa in genkhialai hi.\nRescuer Team te leh a innkuanpih te’n zoncihtak in azonzon uhhang in aki muzo nailozong mi pawlkhat omlai ahih manin, ki lungkham mahmah hi. President pa inzong innkicim te nuai ah aki vukcip, aki nelhcip pawlkhat omlai dinghi. A nungtalai zong omkhading hi ci’n genkhia hi.\nTutung Ecuador zinling pen abeisa kum 10 lom sungah anasia, ahuaisia penpen hipah a, asi te ban ah aliamzong mi 2000 valkhin cihi.\nPresident Correa pen Italy gamah khualzinding gelnasa aom himahleh ani ataamzahding khiam in, hih tuahsiatna athuak mipi te kiangah vaveh kawikawi hi.\n“Ninbu lomtang te aki hepkhiatkhiat ciangin asungah anungtalai omding in ka lamen hi. Tua ahih manin, hih ninhepkhiat nasep te kisem masading hi” ci’n Television paninzong genkhia hi.\nMagnitude 7.8 tawh Saturday nitaklam in zin khauhtak in aling hi a, State of Emergency zong ki tangko khiapah hi. Cimawh genthei te ahuhding inzong galkap mi 10,000 leh palik mi 3500 tezong kipuakpah hi. ZD Sawltak #zomidaily\nPrevious: Zipi unla tanu tapa nei un\nNext: Tulaai Leitung Thuthang Tuamtuam Updates April 17, 2016


url: =VIP Vive Hi Hang! | Tongsan\nKideidanna sanga a muhdah huai zaw tamlo a, a noplo zaw tawm mahmah hi. Banghang hiam cih leh kua mah a deidanlo Pasian in ama lim le mel sun-a hong bawl ihi-a, kuamah i kideidan lohna dingin zong limtak a hong vaikhak ahi hi. Itna Pasian in kimuhdahna hua a, thuman Pasian in thuman lohna hua hi. Siangtho Pasian in mawhna hua a, mi khempeuh ama lim le mel sun-a hong bawlpa in kideidanna hua mahmah hi. Tua hi-a, Pasian hihnate lakah khatin kideidanna a huatna ahi hi (2Chro 19:7).\nLST sungah kideidanna tawh kisai kammal tuamtuam kimu thei a, kideidanna a omloh na dingin 30 vei bang hong gen phapha hi. Thuciam Thak sungah ‘prosopolepsia’ cih kammal kitam zat a, ‘maitang khenna,’ ‘maitang en-a guptuam paihtuam neihna’ cih bangin kizang hi. A hihna (character) uh enin thukhenna hilo a, a maitang (color) en a thukhenna ahi hi. Maitang en i cih ciangin a mel a puam bek a ci i hi kei a, mihing muh theih nate tungtawna thukhenna a gen i hi hi. Pasian in i gamtatna tungtawn in thu hong khen bek a, i mel i puam i beh i phung i minam hihna tawh thu hong khenlo hi. Mihingte zong tua bangmah ahi ding hong deih ahi hi.\nMi khempeuh mawh khin-a Pasian maipha a ngah zo kua mah omlo hi, a cih mah bangin mi khempeuh mawhnei ihih manin thukhenna a thuak ding vive ihi hi. Pasian in a mite ahi Israelte thu a khen mah bangin Gentile-te zong thukhen ding a, thukhenna ah zong kuamah deidan lo ding hi (Rom 2:1, 9, 11). Pasian in khialhna a bawl khempeuh kuamah deidan tuam neilo-in a khialhna tawh kituak-in a thukkik ding hi, ci hi (Col 3:25). Pasian in kuamah deidan lo ahih manin ei hong deidan ding sa tuan kei ni.\nKhasiangtho hong tun ciangin Jew leh Gentile hong deidan lo a, a kibangin Khasiangtho hong ngahsak hi (Acts 10:34). Tua ahih manin pawlpi sungah minam vai, beh lephung vai, innkuan vai peuhmah tawh kideidanna a om loh ding kisam hi. Pasian in thu-um mi kim tungah Khasiangtho ngiat hong piaksa (1Cor 12:13), Khasiangtho letsong zong hong piaksa ahih manin a lianzaw tuan i om kei a, a thupi zaw tuan zong i om kei hi. I vekpi-in VIP vive ihi hi (v. 7).\nTua ahih manin pawlpi mite bek hilo-in pawlpi makai, pawlpi sia khat in zong mawhna nei hi, ci-in na muh uh leh mipi mai ah na taii un!. Tua hi leh midangte zong lau thei ding uh hi, ci hi (1Tim 5:19-20). Pawlpi mite bek taii ding hilo-a, pawlpi siate zong pawlpi mite mai ah taii a kul leh tai ding ahi hi. Banghang hiam cihleh mawhna anei mite na taii uh ciangin teeltuam, paihtuam, angvantuam na nei kei unla, Pasian mai, Topa Zeisu mai leh a kiteel vantung mite mai ah tua bang mite na taii un, ci-in thu hong kipia hi (v. 21).\nHih vai zongah kideidanna peuhmah neih khak hetloh ding kisam hi. Mi pawlkhatte in amau deihsakte pen ordination pia ziauziau (ngetsak ziauziau) uh a, amau deihsak khollohte ahih leh a ngahloh theih theihna dingun vaihawm om thei ahih manin, hih pen kideidanna lian mahmah khat ahi hi. Tua hi-a, ordination piak ciangin zong mimal ki-angvan tuamna a omloh ding thupi hi – Mi khatpeuh tungah na khut nga mengmeng kei in. Mi dangte mawhna tawh kisawh kha kei in, Siangtho takin na kikem in, ci hi (v. 22). Hih in bang a gen hiam cih leh ordination i piakte, hunbit Pasian nasem dinga i teelte mawhna in ei zong hong paaikaan ahih manin, khami nailo khat deihsak tawmna tawh ordination khawng pia mawkmawk kha leng, amau mawhna pan ei zong a peng tuanlo i hi hi. Tua ahih manin kha thu ah picing hi; Pasian in a teel / sap mah hi, ci-a i theihte bek mah ordination i piak theih ding thupi hi. Kideihsak tawm mawkmawkna in mawhna sungah hong lutpih thei a, kideidanna mawhna sungah zong kipukziau thei hi.\nZeisu sanggampa James in, Ka sanggamte aw, minthang Topa ahi Topa Zeisu Khazih a umte na hih manun mi angvantuam nei kei un, ci hi (Jam 2:1). A ban en suak le hang, mihaute zahtak bawlin mizawngte awlmawhlo kei un; mihaute aa ding tutna nuam vaihawmsak-in mizawngte aa ding vaihawmsak lo-in om kei un; mihaute a tung tusakin mizawngte sual tungah tusak kei un – mi na deidanna uh tawh mawhna bawl kei un, cih kimu thei hi. Biakinn sungah tutna hawmte in kua teng koi ah tusak ihi hiam? Inn thungetnate ah kua teng tutna ngahsak ihi hiam? Kua tengin meh namnih val ngah-a, kua tengin ngah lo hiam? Kua teng hopih in kua teng hopih manlo? Zeisu um takpi ihih leh kua mah deidan lohna tawh i upna i lah theih ding thupi hi.\nNasepna ah ahi-a, inn sungah ahi zongin nasemte zong kuamah deidan loh ding ahi hi. A ginate a ginatna uh tawh kizui-in thaman piak ding hi a, angah ding akilawm khatpeuh hazat mawkmawk ding hilo hi. Tote aw, note in zong na silate uh tungah tua bangin bawl un. Note Topa zong vantung ah om a, amah in kuamah deidan neilo hi cih thu thei unla, na silate uh lausak-in tawnbawl kei un, ci hi (Eph 6:9). A tha neih khempeuh, a hun neih khempeuh uh hong suuk khia uh hi napi thaman piak ding khawng haksa sa kei ni. Kha sum piate in kha sum sangte dinmun theihpih kul a, kha sum sangte in zong i nasep i zawh ding thupi hi. Kua mah kimeetbawl lo a, i vekpi-in i sepkhop i nekkhop theih ding thupi hi.\nGam sung khuasakzia ding leh thuman thutak, kikhaikimna tawh kalsuanna ding tawh kisai Pasian in a mite a vaikhakna ah, thumanin thu khen unla kua mah deidan kei un. Mihaute gumtuam kei unla, mizawngte zong gumtuam kei un, ci hi (Exo 23:3; Lev 19:15). Pawlkhatte in mihaute kigumtuam lua ahih manin gumtuam nawnlo ding. Mizawngte gumtuam ta ding, ci-in mizawngte thatanggup thei uh hi. Tua zong maan tuanlo hi. Mizawng ahi-a, mihau ahi zongin kuamah guptuam paihtuam neihloh ding Pasian deihna ahi hi. Mi khempeuh in amau ngah dinga kilawm bangbang a ngah ding uh Pasian deihna\nA hihzo dingin Pasian in thuneihna hong pia phial zongin a maanlo-in i gamtat leh thu hong khen ding hi. Minam khat, pawlpi khat, innkuan khat in a ngah ding ua kilawm hamphatna khatpeuh i hei khiatsak maw, I khaktansak maw, i laksak-a leh Pasian deihloh nasep a sem ihi a, Pasian in thu hong khen ding hi, cih i phawk ding kisam hi. Mel le puam, pilna haina, hauhna zawnna khatpeuh tawh mi i deidan leh Pasian nasepna a langpan ihi a, Pasian a galbawl i hi hi. Tua banah kideidanna pan-a kingah thupha tawh a kibang nate zong deihgawhin eng kha mawkmawk kei ni. Mawhna khatpeuh i thukimpih leh tua mawhna sungah ei zong a kihel i hi a, thukhenna tawh i kipelh tuan kei ding hi (Rom 1:32).\nBy: Lian Muan Kim, Ph.D (Columnist of Tongsan Media Group)


url: =Samuel Masa 1 | Siantongluan.net\nSamuel Masa 1\nSamuel Masa 1 |\nEfraim mi Zuf tapa Tohu, a tapa Elihu, a tapa Jehoram, a tapa Elkanah a kici min nei mi khat Efraim mualtung gam Ramathaimzofim-ah om hi.\nAmah in zi nih nei hi. Khat min Hannah hi a, a khat min Peninnah ahi hi. Peninnah in ta nei a, ahih hangin Hannah in neilo hi.\nElkanah a kumkumin a khuapi panin, Eli tapa nihte Hofni leh Finehas in Topa siampi a sepna mun Shiloh-ah Vanglian Topa a bia ding leh ama tungah biakna a pia dingin a pai zel hi.\nElkanah in biakna a piak ciangin a zi Peninnah leh a tanu leh a tapate khempeuh tungah tanh pia hi.\nAmah in Hannah a it hangin Topa in amah ta neisaklo ahih manin Hannah tungah tanh khat bek a pia hi.\nTopa in amah ta neisaklo ahih manin amah a el a zipih in amah nakpi takin phin zel, hehsak zel hi.\nTua ahih ciangin a kumkumin tua bangin hi den uh hi. Topa inn-ah a paitoh simin Peninnah in Hannah phin zel hi. Tua ahih ciangin Hannah kapin an nelo hi.\nTua ciangin ama pasal Elkanah in, "Hannah aw, bang hangin kap na hi hiam? Bang hangin an nelo na hi hiam? Bang hangin na lungsim dah ahi hiam? Kei pen tapa sawm sangin nang-a dingin hoihzaw hilo ka hi hiam?" a ci hi.\nAmaute in Shiloh-ah an a nek khit uh ciangin khatvei Hannah ding khia-in biakinn-ah thungen dingin a pai hi. Tua hun laitakin Topa biakinn kongkhak khuam pangah siampi Eli na tu hi.\nTuanu nakpi takin lungkhamin Topa tungah thu ngenin nakpi takin a kap hi.\nAmah in thuciamna khat bawlin, "Vanglian Topa aw, nangmah in na nasemnu gimna nong et takpi a, keimah hong phawkin na nasemnu hong mangngilh loin na nasemnu tungah tapa khat nong piak leh, Topa tungah a khan tawntungin amah kong pia ding a, ama lu-ah mulkiatna kitahlo ding hi," a ci hi.\nTopa mai-ah thungenin a om laitakin Eli in tuanu kam na en hi.\nHannah a lungsimah pau hi. A mukte bek lingin a awging kizalo ahih ciangin Eli in tua numei zukhamin ngaihsun hi.\nTua ahih ciangin Eli in ama kiangah, "Bang tanvei zu kham ding na hi hiam? Na leenggahzu nek khawl in," a ci hi.\nAhih hangin Hannah in dawngin, "Hilo hi, ka topa aw; kei pen nakpi takin a lungkham numei ka hi hi. Leenggahzu ahi a, khamtheihzu ahi zongin ka ne kei a, Topa mai-ah ka lungsim a sungkhia ka hi hi.\nLungkhamna leh gimna tawh a pau ka hih manin numei ginalo bangin na nasemnu hong ngaihsun kei in," a ci hi.\nTua ciangin Eli in dawngin, "Nuam takin pai in. Israel-te Pasian in ama tungah na ngetsa thu hong pia hi," a ci hi.\nTua ciangin numei in, "Nangma mitah na nasemnu maipha hong musak in," a ci hi. Tua ciangin tua numei pai-in an ne a, dahmai pua nawnlo hi.\nAmaute zingsangin tho baihin biakinn-ah Topa a biak khit uh ciangin amaute khua Ramah-a a inn uhah a ciahkik uh hi. Tua ciangin Elkanah in a zi Hannah luppih a, Topa in tuanu thungetna a pia hi.\nA hun ciangin Hannah gai-in tapa khat nei a, a min Samuel a phuak hi. Bang hang hiam cih leh amah in, "Topa tung panin amah ka nget ahi hi," a ci hi.\nTua ciangin Elkanah leh a innkuante khempeuh Topa tungah kumsim biakna leh a thuciamna a pia dingin paito kik uh hi.\nAhih hangin Hannah paito lo hi. Bang hang hiam cih leh amah in a pasal kiangah, "Naungek nawi tawh a kikhen phetin Topa omna mai-ah kilakin tua lai-ah a om tawntung dingin ka paipih ding hi," a ci hi.\nA pasal Elkanah in ama kiangah, "Nangmah in hoih na sak pen bangin gamta in la, amah nawi tawh a kikhen dong ngak in. Topa in a kammal hong kipsak ta hen," a ci hi. Tua ahih ciangin nupi omin nawi tawh a kikhen mateng a ta a khoi hi.\nNumei in amah nawi tawh a kikhensak khit ciangin kum thum a pha bawngtal khat, annel seu khat, leh leenggahzu savun thawl khat tawh amah la-in, Shiloh-a Topa inn-ah amah a paipih hi.\nTua ciangin amaute in a bawngtal go-in Eli kiangah a naupang a paipih uh hi.\nTuanu in, "Aw ka topa! Nangmah, a nungta na hih mah bangin ka topa aw, keimah in Topa tungah thu ngenin nangma omna hih lai munah a dingnu ka hi hi.\nHih naupang ka ngen hi. Topa in ama tungah keima ngetna hong pia hi.\nTua ahih ciangin Topa tungah amah ka kawm hi. A nuntak laiteng Topa tungah amah a kikawm ahi hi," a ci hi. Tua ciangin amaute in tua lai-ahTopa a bia uh hi.\nTedim Lai Siangtho / Laibu: Samuel Masa 1


url: =Pasal Pu Cin Sian Thang ~ Hau Za Cin :: ZOMI DAILY\nposted on 17 August 2013 at 10:11 am Lomkholna: Article, Cinsianthang, Hauzacin\nPasal khempeuh ‘pasal’ zolo a, Pu Cin Sian Thang bel ‘pasal cing’, ‘pasal taktak’, ‘pasal’ kasa hi. Mai kituah a mel ka muh ngei hilo a, tu khawm a holungkum khawm ngei zong ka hi kei hi. Mi genna pan ama thu leh la, a nuntakzia, a gamtatna te ka zak bek hi a, a nasep leh a hanciamnate zong mi gen, mi gelh leh mi kam pan ka zaksawn bek ahi hi. Ahi zongin tuate khempeuh ama kam pan ka zak bangin ka muanga, a melmu bangin ka kingaihsun a, ka zak thu te ka muanglah kei a, Pasal ka sa hi. “Pasal cing” kasa mahmah hi.\nZomi National Congress a phuan pan kipan tuni ciang dong makai a sep dan leh Zomi leh Zogam ading bek hilo kawlgambup gam mite hoihna ding leh khantohna ding a sepnate ka ngaihsut ciangin thupi kasa a, zahtakhuai kasa semsem hi. Gambup bek hilo leitungbup hoihna dinga a nasepna te thupi ka sakna a ni ni in khangsemsem in, tua bang nasep a baihloh dan ka phawk semsem ciangin Pasal kasa semsem hi.\nZomi bek hilo kawlgam mite hoihna ding ngaihsutna tawh a nuntakna kham ngam hi (mortgage). Sikdo leh sekpi kikal ah a om hangin thuhoih leh thudik hangsan tak in gen ngam a, mihing leh gamsung khantohna ding thuhoihte ip neilo in hangsan takin phuang ngam hi. Thong (Jail) leh ciangkang hangin thudik leh thuman gen lo in a om ngei kei hi. Hen leh kaih thuak ta leh a lungsim nem tuan lo a, sik bangin khauh in thudik leh thuman dinpih ngam hi.\nMahatma Gandhi tawh kibang kasa liang hi. India gama laigelh siam minthang Kushwant Singh in, “Mahatma Gandhi ka phak lohna khat bek om in thei ing,” ci hi. “Hauhna ci leng ka nu leh pa a hauh dan uh kibang inteh, laisiamna ci leng England, London ah ka sangkahna uh kibang, thu leh la ci leng ka phak lohna thei kei ing. Ahi zongin ka phaklohna khat pen ama’n ‘hoih hi’ acih khat pen a nuntakna kham ngam hi,” ci hi. Tua manin India in suahtakna ngah a, leitung bei dongin Gandhi hangsanna leh thupina kigen tawp nawnlo ding hi. Thagum kihello (non-violence) galdona tawh suahtakna ngahzo hi.\nThudik leh thumaan i cih pen mual leh guamte a pianma pek in na om khinzo hi ciin Gandhi in gen a, Pasian thu tawh zong hong kituak toto hi (Gandhi zong Lai Siangtho simsim ngei khat ahih manin Pasian thu thuk thei a, South Africa a omlaiin Biakinn kikhopna tutphah kipia hi leh Christian a suak ding pa hi). Tua thudik leh thumaan pen Pu Cin Sian Thang in a mipihte leh a gam mi te suahtakna dingin leitunga kumpi gilo penpen laka khat mai mial hetlo in a hihna bang pulak ngam hi.\nZomi bek hilo leitung mibup nuntak hoihzaw ding a lunggulh leh ama theihna, pilna, siamna bek hilo a thatang leh a nuntakna mahmah nangawn khaam ngama sem Zogam Tangval, Pasal Pu Cin Sian Thang – Topa in cidamna hoih pen hong piaksak henla, a khan kum sawt in zotaang bang hong dam hen. Amah pipi pahtawi dingin kilawm kei mah leng, Itna, zahtakna leh hong damkik pah ding deihsakna lianpi tawh, Dr. Hau Za Cin (Phuitong Liim)\nPrevious: Happy Mothers’ Day ~ Pau Tun Thang\nNext: Abaih mahmah lampi 3, sum muhzah khannading ~ Carey Suante


url: =Malaysia, Malacca ah Chemical kehkhia ahih manin, adikkha mi 50 zato tunlawh :: ZOMI DAILY\nposted on 29 September 2017 at 12:08 pm Lomkholna: Malaysia, News, Sawltak, World\nMalaysia, Malacca huamsung aom Kampung Tambak Paya khuasung ah Gas akehkhia “Chemical Leak” om ahih maniin, khuasung mi 250 bang kihemkhia cih theSun pan kiza hi. Thursday zanlam in thupiang hi a, tuzingsang 5am dong khuasung mipi te aki hemkhia in buai ngeingai mahmah uhhi.\nHih Chemical Leak hangin tuciangciang mi 50 in zato tunlawhkhin uhhi. Tualak ah khuasung mipi te atamzaw kihel uh a, Firefirghter zong mi 4 kihelkha hi.\nMalacca Disaster Management Committee Secretariat head Lt.Col (PA) Efffendy Ali in agenkhiatna ah hih Chemical Leak hangin mi 32 pen Malacca Hospital ah kipuak hi. Tualo adang mi 18 tepen Jasin Hospital ah kipuak hi ci’n Statement ah genkhia hi.\nHih Chemical kehkhiavai pen tuciangciang akitheihna ah Chlorine Gas akikoihna bunggolpi te kehkhia in, tuahangin huihlak ninsakgawp cihi. Akiim apam aom kilometer 1 huamsung (1 kilometer-radius) tengin huihlak ah Checmical kihel ahih manin, athuaklahgawp uh ahihi.\nHih buaina apian ciangin Rescue Team te’n delhpah uh a, Checmical akehkhiatna pen bunggolpi Drum 10 panin akehkhia cih kimukhia hi.\nAgeinai aomkha khuasung mipi te’n thuaklahlua mahmah uh ahih manin, ki taikhiasak in Relief Center kibawlsak hi. Tualai ah zanni nitaklam 5pm hunpawl akipan khuasung mipi te innzang nusia in ki taikhiasak hi ci’n Malacca Malaysian Civil Defence Force panin Director pa’n genkhia hi.\nDepartment of Environment leh Fire and Rescue department te’n zanthapai tua Chemical akehkhiatna teng siansuah uh a, tuzingsang 4:30am hunpawl in zosiang theipan uhhi. Tua Area kuamsungteng bangmah lauhuaina omnawnlo hi ci’n thunei te’n tangko khiata uhhi.\nState police chief Deputy Comm Datuk Abdul Jalil Hassan in agenkhiatna ah hih Chemical akehkhiatna Drum bunggolpi tepen asungah Chlorine kikoih hiding ci a, kuamah aomlohna inn akinusiacip khatpanin akehkhia cihi.\nVideo: Melaka chlorine gas leak: 50 being treated in hospital, including firemen\nTua ahih manin, hihbang in Chemical akehkhiatna Drum bungpi te tungah akigelh Serial Number te hoihtak ki encianding a, koihpan hihbang in piangtheihiam cih ki kankhiading cihi. Tulaitak Fire and Rescue Department te tungpan in Report angak laitak uh ahihi.\nTua Drum bungpi te tungah akigelh Serial Number te tungtawn in hih Chemical tepen koipan, koi Industry pan cih kikantheiding cih kiza hi.\nZanni in hih kuamsungteng ah huihlak panin agim namsia kiza a, khuasung mipite leh mawtaw tawh anawkkha te’n tua huihsianglo dikkha in alung amcip in sungnimsak, luaksuaksak cihi. Tua ciangin State Fire and Rescue Department hazardous materials (Hazmat) team te aki zasak ahihi. India gamsung ahzong hihbangdan huihlak Chemical kithehzak vai thuthang nungdiak in khatvei omngei a, mi 200 tak zato tunlawh uhhi. Sawltak #zomidaily\nPrevious: Numei khatguak anne in atut laitak RM117,630 akoihna Bag kisuhsak\nNext: Minam ading in Pasian OR Pasian’ ading in Minam


url: =Nisim Khuasakna ah Kidophua Thu Pawlkhat :: ZOMI DAILY\nposted on 19 July 2014 at 2:52 pm Lomkholna: Dalsianhung, News, Zomi\nLeitung ah mihing nuntakna pen theihloh kikal in hazatna tawh hong kisiah thei thang om thei a, tua pen ‘Guu’ ahihi. Guu pen nam tampi om hi. Zusa guu bang pen zusa in anek khak phet in sipah leuleu hi. Tua mah bangin hazatna anei mi pawlkhat in ‘guu’ sawh in lampi tuamtuam panin mi bum uhhi.\n1. Coffee sung pan guu,\n2. An lak pan guu,\n3. Zun thakna pan guu,\n4. Huih dikna pan guu,\n5. Puansilh nikten pan guu,\n6. Photo pan guu,\n7. Khut lam pan guu.\nPasian nasem pawlkhat pen ki haza in, Coffee haisung le an nekna peuh khawng panin, kibum mawk hi. Lawm kingai pawlkhat pen ahaza pawlkhat ten azunthakna khawng peuh panin bum mawk uh a, lawm ngai theilo in hai vakvak sak thei uhhi.\nGal kido pawlkhat pen agalte in mimuan zangin huih tawh bumlum thei uh a, puansilh\nnikten panin zong bumlum thei uhhi. Photo pan inzong bumlum thei uh a, khut lamen ten zong hong bumlum thei lua mahmah mawk lel uhhi.\nMawhna nei kiuhkiuhlo Topa Jesu naleng Singlamteh tungah kikhai lum in sihiau hi. Ei mihing maimai te pen hong kibum leh asi theilua ihihi. Tua ahih manin, ikim ipam tawh khuasak nuntakzia ah pilvang kiukiau tek dingin iki hanthawn hi.\nLeitung pen Pasian nasepna zong aom mah bangin Satan nasepna zong aom lua ahihi. Healing power nei khempeuh zong Pasian nasepna hikhin lo a, sihna athuak khat zong Pasian in gumlo, kemlo, huhlo, honkhialo cih pah ding hikhinlo hi.\nMihing khempeuh in hunkhat ciat kinei a, ihun atun ciangin bangci bangin bei ding cih bel kuaman genkholh theih hilo hi. Ahi zongin, hun nailopi a hong kisuam leh hong kibum cihte zong aom thei thu ahih manin, kidopzia ding ngaih sut huai hi.\nHih thu pen atuak kha pawlkhat tungtawn a kong suah khiat hi a, koi bangin koi munah bangci tuak khak cihte gen kasawm nawn kei hi. Kidop siamna pen zatui hoih pen hi a, kikep siamna pen amuan huai galkap lomtang sangin thupi zaw pek hi.\nPrevious: Govt urged to drop charges against Chin activists\nNext: Europe gam Zomi te kinagah lungdamna Gospel thupuakna


url: =Tulaai Leitung Thuthang Tuamtuam Updates October 17, 2014 :: ZOMI DAILY\nposted on 18 October 2014 at 8:19 am Lomkholna: Khawmpau, Myanmar, News, World, Zomi\n· South Korea gam Seongnam veng Seoul khuapi khanglam ah Pope lasa siam te in October 17, 2014 ni lasak pawi nasiatak abawl laaitak un Bulpit pi 33 sang kicim ek a mi 16 si in 11 naakliam uhhi. Lasa en mipi 700 khawng hi a lau in kiphu naainaai uh ci hi.\n· Italy gam Milam khuapi a EU makaaiteng Ukraine gam vaai kikupkhopna October 17, 2014 ni in neikhawm uha Russia President Vladimir Putin leh Ukraine President Petro Poroshenko te zong kihel uhhi. Tuciangciang kikupna sung ah bangmah Ukraine gam khantoh nading omnaailo ci in akiim apaam aten genkhia uhhi.\n· Syria leh Turkey gamgi khuapi ahi Kobane khuasung pan IS migilo te atamzaw kinawtkhia zota ci in Kurd gaalkaapBu Baharin Kandal in October 16 ni genkhia hi. October 17, 2014 ni in US leh apawlten Kobane khuakiim a IS phualpi mun 6 sukzansak ci in Pentagon phualpi ten kipsak uhhi. Leh lam khat ah Syria gam sung a IS te Iraq Leikha Mangpi luo Saddam Hussein hunlaai a gaalvanleeng hawllui khat in gaalvanleeng hawl kisinsak in tu in Aleppo vanleeng tual pan leengkhia zel bawhzel hi cin mittangtawh amuten gen ci in UK gam bulphuh Syria gam encik SOHR ten October 17, 2014 ni in genkhia uhhi. Agaal vanleeng namte uhpeen MiG-21,23 te hi in pawlkhat neita uh cin genbeh uhhi. Lauhuai seemsem cihding hi.\n· April kha 14,2014 ni a Nigeria gam migilo Bokoharam te sangnaupang numeino 270 amatte uh tawh kisai asuahtaak theihnading in Nigeria kumpi lam leh Boko Haram migilote Saudi Arabia gam ah October 17, 2014 ni in kikumkhawm uh ci in Nigeria gaalkaap maangpi khat ahi Alex Bade in taangko khia hi.\n· Kawlgam gaalkaap No.66 leh KIA No.6= 666 nasiatk in Phakant kiim teng ah kinuaiding khuami te kiheem un ci in kawlgaalkaap Mangpi Myint Than in athupiak na peen khuasungmi te lau kisa lungkham sinkham in aomlaaitak uh October 17, 2014 ni in kiheemnawnkei unla lungmuang tak in omhithiat un ci in genkik uh ahihman in mipi te dahlokik ci in RFA ten genkhia uhhi.\nCipak ni ei maw\nThang Khawm Pauzomi ( naikhat bekbek hun awng deih siing ee maw kagelh ding tamlaai lua )\nPrevious: ZIUSA in Pa Lian Za Pau’ luang phamna bawl ding\nNext: ZAM Thupuak :: 19 October 2014


url: =Ganhingte i lawm ~ TD Khen :: ZOMI DAILY\nposted on 12 March 2018 at 3:37 pm Lomkholna: News, Tdkhen\n“Innsa gamsa leh a bokvak ganhing khempeuh amau’ nam ciatin Pasian in piang sak hi. Pasian in tua pen hoih hi, ci in mu hi.”(Pian 1:25). Gentehna in: Thah ding, mat ding, nekding hileh, ‘hoih hi’ kici lodinga, “limci, limtuak” kici zaw kha ding hi. “Hoih hi” cih pen, “paak hoih, meel hoih, lawm hoih, puan hoih” cih danin kitam’lawh zaw ciphot ni!\nA diakdiakin ganhingte pen mihingte’ cimphawng ding, kikholhpih dingin a piansak hi masa hi. A kikkik ciang bel ei’ ngaihsut dandan ci ni ei guai…!\n1988 panin Mizogam ah gamsate ittheihna, Khanlawhna piang hi. 1992-94 in YMA (Young Mizo Association) tawh pang khawmin, E & F (Enviroment & Forest Department) a piang khia hi.\n1. Sangau Bethel a neihna gam sung uh ah nungak Partei a cih pen tutsa in a thunget laitakin vasa a puang philhphelh khat hong pai in, amah’n zong la in a angah a tawi hi. Koih kikin lau hetlo in a paikhia hiathiat hi. A tungah vasa dang hong lengin a lutungah a tuang hi. A dinsa in thu a nget leuleu ciangin, a khutme-te kizut hialhial a, a thunget man ciangin a etleh, zulei khat in a mei tawh a khut a na zapzap a mu hi.\n2. Sangau Bethel sung mahin Pi Biakchhungi zong, a hun dangte ah tangtel khat nangawn a kihta pha mahmah khat pen a lutung san ah thu a nget khitteh gul khat a om a mu hi. A lau sawn om lo in a ki en lile lel uh hi.\n3. Lawngtlai Bethel ah zong nupi thum thungen pen sakhi khat in a gei vuah na en niloh cih a thunget man uh ciangin a mu uh hi.\n4. Lawngtlai Bethel sung mah, Saiha khuapi gei-a Maubawk Middle school siapipa(Head master) Bose Hlychho zong a thunget laitakin, sahang khat in a gei ah na en niloh cih a thunget man ciangin a mu hi.\n5. Tonsim(Champhai)khua gei, Tuipi khua pisal khat zong a thunget laitakin gul khat in a khe na vialin, a thunget man ciangin kiphelkhia kikin paikhia a ci hi.\n6. Manipur Lamka khuapi-a teng, Lalsangzuala in a lawmpa tawh gul khat a that uh hi. Tua khit phetin a khut taklam tuak a zaw hi. Lungkham uh a hihmanin, tua maa-a a Camp (camping) neihna uh, RV (Khamtheih guihtheihte kikepna, thungetna mun) ah va pai uh hi. Thungen makaite in, “Pasian’ mite in gamsate zong susia loding a kicici hilo hiam? Pai unla Pasian’ tungah mawhmai na va ngen un” a ci uh hi. Thungetna munah pai in mawhmaina va ngen a, a nihin a dam sa in a ciah ziau uh hi.\n7. Lunglei District sungah, “Gamsate’ Paradis” ci-in E.L.Bethel huang khat a nei uh hi. Tua mun pen E.L Bethel Publication Board in a vaan uh hi. Khatvei tua huang sungah Baibek(vasa) kikap lum khat a mu uh hi. E.L. Bethel board in zong K.Hawla, Sailo kiangah tua Baibek phawkna mualsuang phut dingin a sawl hi.\nTua mualsuang tungah E.L. Bethel speaker Evan. K. Lalhmingliana’ laphuah gelhin, Baibek mualsuang nih a phut uh hi. E.L. Bethel speakerpa a sih ciangin zong tua Baibek mualsuangte gel kikalah a mualsuang ding, 10 Jan 2012 in a phut uh hi. Hih mualsuang pen Synod min tawh Rev.Lalzuithanga, Synod Executive Secretary makai-in hun thupi tak zang uh a, khitui tampi tawh mualsuang thumte a u’m khawm uh hi.\n“Gamsate leh a tenna gam uh i kep keileh khangthakte’ hamsiatna i thuak ding hi” E&F WILDLIFE WING. “A kipiangsak nate in Pasian’ tate a kilang ding lamenin, lawppha-in a ngak uh hi.” Rom 8:19. Tdkhen\nPrevious: Malaysia Vai ~ Pu Thangboi\nNext: Nepal gamah mi 71 atuanna vanlengkhat kia


url: =Gamlak Vakna 3 | Siantongluan\nGamlak Vakna 3\nHihte pen Sinai Mual tungah Topa in Moses tawh a thugen hun lai-a Aaron leh Moses huna mite ahi hi.\nAaron tapate minte in: A ta upa Nadab, Abihu, Eleazar, leh Ithamar hi a,\nsathau a kinilh siampi, siampi za-ah na a sem dingin a kikipsak, Aaron tapate minte ahi hi.\nAhih hangin Sinai sehnel gam Topa mai-ah mei siangtholo a zat uh ciangin Topa mai-ah Nadab leh Abihu si hi. Amaute in ta neilo uh ahih ciangin Eleazar leh Ithamar in a pa uh Aaron nuntak sungteng bek siampi na a sem uh ahi hi.\n"Levi minamte va paipih in la, amaute in siampi Aaron na a sep theihna dingun a mai-ah va koih in.\nAmaute in biakbukah a sep uh ciangin amah leh mihonpi-a dingin kikhopna buk mai-ah na sem ding uh hi.\nAmaute in kikhopna buk sung nazat khempeuh vaan ding uh a, biakbukah a sep uh ciangin Israel mite-a dingin na sem ding uh hi.\nNangmah in Aaron leh a tapate tungah Levi mite na pia ding a, amaute pen Israel mite lak panin keima tungah a kipiate hi ding uh hi.\nNangmah in Aaron leh a tapate na seh ding a, amaute in a siampi nasep uh don ding uh hi. Ahih hangin midang khatpeuh in siampi nasep a sep leh, tua mi kithat ding hi," a ci hi.\n"En in, Israel mite lakah tacil khempeuh tangdingin Levi mite ka la khin hi. Levi mite pen keima-a hi ding hi.\nBang hang hiam cih leh tacil khempeuh keima-a ahi hi. Egypt gam sungah tacil khempeuh ka thah ni-in, Israel sungah tacil khempeuh, mihing tacil leh ganhing tacil khempeuh, keima-a dingin ka ap a, amaute pen keima-a hi ding hi; kei pen Topa ka hi hi," a ci hi.\nTopa in Sinai sehnel gam Moses kiangah,\n"Levi mite, a behbeh, a innkuankuanin, pasal kha khat a pha panin a tungsiah peuhmah na sim ding hi," a ci hi.\nTua ahih ciangin Moses thu a kipiak bangin amah in Topa thupiakna tawh kizui-in amaute a sim hi.\nLevi tapate min in: Gershon, Kohath, leh Merari ahi hi.\nGershon tapate min in: Libni leh Shimei ahi hi.\nKohath tapate min in: Amram, Izhar, Hebron, leh Uzziel ahi hi.\nMerari tapate min in: Mahli leh Mushi ahi hi. Hih mite pen Levi mite beh lutangte ahi uh hi.\nGershon-te beh pen Libni mite leh Shimei mite hi a, hihte pen Gershon-te beh ahi uh hi.\nAmaute, kha khat pan a tungsiah a pha pasal peuhmah tul sagih leh za nga ahi hi.\nGershon-te beh in nitumna lam biakbuk nungah giahphual sat ding uh a,\ntua Gershon mite sung pan a beh ukpi pen Lael tapa Eliasaf hi ding hi.\nGershon-te beh in kikhopna buk sungah a et dingte pen a biakbuk, puanbuk a tuamna tawh, kikhopna buk kongkhak puankhai,\nbuktuala puan kikhaite, biakbuk kiima om buktuala kongkhak puankhai leh biakna tau, leh a khaute leh hihte tawh a kizom nasep khempeuh ahi hi.\nKohath-te beh pen Amram mite, Izhar mite, Hebron mite, leh Uzziel mite hi a, hihte pen Kohath-te beh ahi hi.\nPasal khempeuh kha khat pan a tungsiah, biakbuk nasep a sem peuhmah tul giat leh za guk ahi hi.\nKohath-te beh in biakbuk leitaw lampangah giahphual sat ding uh a,\nKohath mite sung pan a beh ukpi pen Uzziel tapa Elizafan hi ding hi.\nAmau et dingte pen thuciamna singkuang, a sabuai, a meivakkhuam, a biakna taute, siampite in nasepna-in a zat uh biakbuk nazatte kidalna puan leh hihte tawh a kizom nasep khempeuh ahi hi.\nSiampi Aaron tapa Eleazar pen Levi mi makaite tungah a ukpi hi ding a, biakbuk a en mite nasepna vil ding hi.\nMerari-te beh pen Mahli mite leh Mushi mite hi a, hihte pen Merari-te beh ahi hi.\nAmaute kha khat panin a tungsiah pasal peuhmah tul guk leh za nih ahi hi.\nMerari-te beh sung pan a beh ukpi pen Abihail tapa Zuriel hi ding a, amaute pen biakbuk leilu lampangah giahphual a sat dingte ahi uh hi.\nMerari-te beh et dinga a kisehte pen biakbuk khuampeekte, a zawlte, a khuampite, khuam bullente, a nengneng teng leh hihte tawh a kizom nasep khempeuh ahi hi.\nBuktual kimkot-a khuampite leh a bullente tawh, khetphimte leh a khaute zong ahi hi.\nNisuahna lampang biakbuk mai, kikhopna buk mai-ah giahphual a sat ding mite pen Israel mite-a dingin bang khat peuhpeuh sepna dingin biakbuk sungah thu a nei Moses leh Aaron leh a tapate hi a, midang khatpeuh in biakbuk sungah na a sep leh kithat ding hi.\nMoses leh Aaron in Topa thupiakna tawh a innkuankuanun a sim Levi mi pasal kha khat panin a tungsiah peuhmah tul sawmnih leh tul nih a pha hi.\nTopa in Moses kiangah, "Israel mite sung pan pasal tacil khempeuh sim in la, kha khat panin a tungsiah peuhmah a min la in.\nIsrael mite lak panin tacil khempeuh tangdingin Levi mite nong laksak ding a, Israel mite ganhing tacil khempeuh tangdingin Levi mite ganhing nong laksak ding hi - kei pen Topa ka hi hi," a ci hi.\nTua ahih ciangin Moses in Topa thupiak bangin Israel mite lakah tacil khempeuh a sim hi.\nKha khat panin a tungsiah tacil pasal a kisim peuhmah tul sawmnih leh tul nih leh za nih leh sawmsagih leh thum ahi hi.\n"Israel mite lakah tacil khempeuh leh a ganhingte uh tangdingin Levi mite leh a ganhingte uh la in. Levi mite keima-a hi ding hi; kei pen Topa ka hi hi.\nLevi mi pasal khempeuh sangin Israel mi tacil khempeuh za nih leh sawmsagih leh thumin tamzaw ahih manin,\ntuate tatna dingin shekel khatah gerah sawmnih a pha, biakinn shekel zangin mi khat ciangin shekel nga pai la in la,\ntua a tamzaw teng a kitatna uh sumte Aaron leh a tapate tungah pia in," a ci hi.\nTua ahih ciangin Moses in Levi mite banah a vallai mite tung panin kitatkhiatna sum la a,\nbiakinn shekel zangin Israel mi tacilte tung panin sum shekel tul khat leh za thum leh sawmguk leh nga a la hi.\nTua ciangin, Topa in Moses a thupiak mah bangin Topa thu tawh kizui-in kitatkhiatna sumte Aaron leh a tapate tungah Moses in a pia hi.


url: =Va bang Pil ding hanlungciam « Nikonghong\nHome » Pilna » Va bang Pil ding hanlungciam\nVa bang Pil ding hanlungciam\nBy: Ngin Khua Pau, Thuklai\nRussia te in Paunak khat nei a, “Sin tawm pilna in leitung nuntakna tu hong musak thei a, ciimna in, nuntakna keamcingin huu hi” ci hi. Paunak 16:16 sungah “Kham sangin Ciimna pha zaw hi. Ngun sangin tel theina pha zaw hi” ci hi. Ps. 111:10 topa zatakna in ciimna ii lampi hi ci leleau a, James 1:5 na ah ciimna na dei le Topa kungah ngen in ci hi. Solomon kumpipa in Topa tungah ciimna ngen hi. 1Kum 3:9 ah Pathian in Solomon sia a lamdang ciimna le mukhol theina a kison zo ngawl heakna pia hi ci hi. Nitumna sangte in pilna, nam 5 in khen hi. Tuate in Wisdom, Knowledge, Education, Intellectual, Brilliant ci te ahi hi. Ei Zo mite ih hi le Ciimna le Pilna ci in nam nii bek ih nei hi. Mikaangte khenna sungah:\nWisdom: Hi kammal sia ei pau in pianpui ih thaa ciimna kaci nuam hi. Lai sin sanginn ah a kisin thei hi ngawl a, Pathian hong piak tuam vilvel ciimna hi. Mi theampo in nei ngawl hi.\nKnowledge: a kici pilna sia lai sin sanginn pan a kinga hi ngawl a, zon tawm pheet tawm, muna, zaakna tam mamana sung pan a kinga thei pilna nam khat ahi hi.\nEducation: Hi pilna sia laisin sanginn pan a kinga teptee theina tungtawn in ih nga pilna hi a, a tan ka tato in Degree laak theina ahi hi. Hi pilna in nuntakna tu ankuang hong musak hi.\nIntellectual: a kici pilna sia pianpui ciimna le sin tawm pila kingawm pilna hi a, luheak, muktuk tungtawn a, telh thei heak thei pilna namkhat ahi hi.\nBrilliant: a kici pilna sia tel palna heak palna, thuak manlanna pan hong piang pilna nam khat hi a, sinna tungtawn pan a kinga pilna nam hi ngawl hi.\nTua hi a, hamciamna tungtawnin a kinga thei pilna sintawm, kihilh tawmna pan a kinga pilna in ih leitung nuntakna tu ankuang hong pia thei ahikom mi theampo in saang kikaa tek, pilna kisin tek hi. American President a seam ngei mi minthang Abraham Lincoln sia zawng mama a, mei zongh nei zo ngawlin khua sung lam mei nuai ah laisim kici hi. Thaa mangthang tam mama a man Pathian mi zak Wesley te unau khawng sia a khua sungah lai hilh sanginn om ngawl a, a nu in inn sungah lai hilh tawm in khangto hi. Ih Pu Dr Vum Khua Hau zongh pilna a zon lai in Thuklai khua sungah Tan 4 dong bek om ahikom Tedim, Falam, Sagaing cite ah saang kaa in haksa pitak pilna a zon hu in a nuntak sung cimaw ngei ngawl hi. Zato syavuan pilna a nei Dr. Ngin Thawng sia a laisin lai in a keal an lawna ngangawn ah laibu pua in lai en a, thungen tawntung si hi ci hi. Tua hu in London ah zato pilna a sinna pan 1st position taw zawna nga hi Tu laitak hong lampui pilna sin a, a nuntakna a nuam ih suapui ih u te, ih pate zongh a zawng a cimaw veu ma hi siat tek a, sum leitoai valeng a, degree la in, ulian suak a, a nuamsa hi pheang hi. Microsoft taw leitung bup a haubel a suak Billgate sia sun taw zan taw tawlnga ngawlin pilna a zong a sin pa hi. Ama ii khangnote a hanthotna ah Khangnote sung pilna le hauna sia hanciamna ngawl taw a kinga thei hi ngawl hi ci hi. TV Game a vawt thei masa bel Steve Jobs zongh nu nei ngawl, pa nei ngawl, tanga a zawng mama khat hi. Ahizong mite heak ngei ngawl a thak khat peuma ka heak ka mu mateng ci in hanciam a, a sisin a vavawt le TV game vawt thei ahikom leitung mihaubel pawl sungah kihel hi. Kawl ngam sung kumpi naseam ulian khat le minuamsa sung a kihel suapui Mangkeuh in khangnote awng, Burning Desire mei bangin a kuang top a mit ngei ngawl bang ahi tupna le sawmna nei vun a, pilna zonna, nuntakna zonna ah dathaam in thim om heak vun. Thumaan in citak vun. Tua hi pole leitung mihing theampo ii 50% tungah a om hizo ni hi ci hi. Leitung ah mipil a suak mihau minuamsa theampo ih et ciangin hanciamna nei ngawl a, mipil a suak kuama om ngawl hi. Minuamsa a suak kuama om ngawl hi.\nLeitung ah pilna saang mama a, degree tampi nei napi a ciim ngawl het valamh pawlkhat om hi. Ciimna kisin thei ngawl hanciam thu taw a kinga hi ngawl, Pathian hong piak hikale Solomon in ciimna sia Pathian tungah ngen hi kici hi. Ngen hi ci kammal sia hanciamna kihel hi. Ngen hamtang a, Topa in pia hi. Mihing ciim khat in ngual maktaktu pau memeang ngawl hi. A son nop thu khat zongh a soaiheam veu in sonzaw thei hi. Athin sung seal thiam hi. Mite lungkim sak thei a, mite in itsak thei hi. Topa zatakna in ciimna kipatna a ci bangma Pathian zakta thei hi. Pathian thinsung mite thin sung tel thiam hi. Mite omdan paudan khen tel thei hi. Russia te in, ciimna in nuntakna keamcing hi, a ci bangma kampau thiam, kamneal pau theina sia ciimna hi. Topa bekma ciimna pia thei ahikom khangno theampo in Topa tungah ciimna ngen le pha hi.\nMipil khat na suak nuam le lai tam mama na sim kul tu hi. Mihing pilna a dei khat in ama sangin a pilzaw te taw kithawl hi. Eima sangin a pil ngawlzaw te taw ih kithawl le ih pilna khang ngei ngawl tu hi Laibu tuatuam a sim tawntung khat sia midang laisim ngawl khat sangin a heakna saangzaw hi. Laibu tampi a sim ngawl mihing khat le laisim hat mama khat a thuson dan kibang ngawl hi. A heakna ah kibang ngawl hi. Ama sangin-a pil zawte taw a kithawl tawntung a, thu a dongh hat mama te heakna pilna hau mama hi. Ngual ii nuntak zon dan, pilna zondan en nuam mu nuam a, a hanciam khat in a mu neneng teng tawmin ngual nuntakdan he in zui pai thei hi. Muna zaakna tam mama a nei khat sia midangte sangin kansaang zaw hamtang hi. Kawl paunak khat ah ေမးဖန္မ်ား စကားရ (Thu adong haat mama te in thu tam mama he) ci a, thu khat papo he nuam vilvel a, thudok hat mama te pilna ma nga hi. Lu thum nei te thu dongh vun ci Kawl paunak om bangin khanghaamte thu dongh a, pilna zongte sia paikhial ngei ngawl hi. American President seamte sia a pil ngawl om ngawl hi. Ahihang amate sangin a haam zaw, muna heakna tam a neite 4 bang 5 bang peuma thu dok tu in koi hamtang hi.\nA pil sa, a thiam sa in a suak mihing ta kuama om ngawl hi. Leitung ah a pilbel a kici theampo ABC pan a kipan vive hi a, sin ngawlin heak paih thei tam ngawl hi. Nuntakna zonna ah ahizong, mipil hi ci a, teptee thei natu ahizong, sangkaa kul hamtang hi. Pil hi cina degree ih nga nale a ciim ngawl het khat zongh mipil in kiciamtee hi. Kumpi nasep, Company nasep a seam nuam khat papo sia laitan bangza ong ziam? kici masa hi. Pil hi ci tepteena khat peuma ih nei bana le leitung ah thatang bekma ih suan kul paih hi. 1988 pan kipan Kawlngam sungah pilna sang kithupi sak leih ngawl ahikom pilna dei mi tampi tak ngamdang ah pai in, nasep khat papo seam kawmin pilna sin tek hi. Amate le amate zon tawm, a thalaw tawm taw sangkaa hi. Degree khat papo la in tua ngam ah ulian suak tam mama hi. Ih nu ih pa in zongh ngual nuntakna ma ban lei le hong oai manin nei ngawl vangui ma sang hong kaa sak hi. Laisin sanginn ah hong kipai sak tu le tate in nu le pa ii deisakna tel tek le lai et tu zongh dathaam ngawl tu hi. Nu le pa in ngual puansilh bangma hong silhsak nuam lai, ngual peangdap thuate ma hong thuasak nuam lai, a du vangau khat zongh ne ngam ngawl, a dei vangau khat zongh lei ngam ngawl a, sang hong kaa sak, hong tawsawn ahi hunlam khangno theampo in a thin sung tawngah ngiaksak tek thei thong le ngual nuntakna ban zo tek tu ci sia kimu sinsen hi.\nKhangno khat in ngual luheak dan ngual muktuk dan tel thiamin a om thei buale a mawmaw sazian sungah a kihel piapian ahi hi. Teih valam zo kazu hong pauvaang hi vak ci khawng a, a ngaisun lalai te sia ngual sungah maizum huai hi. Mite ii kam soaiheam pau khawng tel natu hamciam in. Mit-ha dan, luheak dan taw mite vaihawm kuna te na tel thei buale ngual vawtsiat thuak tawntung tu ni hi. Mihing khat taw na kithol ciangin a kampau dan, a luheak dan, a mit-ha dan encian masa in. Tua bangin na en thiam bua a, na khentel thei buale hong zuak kuku zongh hi thei hi. Mihing khat papo ii thuson na ngai ciangin khuadang en heak in. Na ngaisutna dangte bosak in Thuson po ii kam en nginge in a, na bil sung na thuak sungah tumsak vangeu in. Tua bang hi lete thu tel pal pilna a nga na hi tu a, ngual nungsang ah na om buatu hi. Kitei sak in Dathaam heak in. Pilna dei citak dei in Kawlte in ႀကိဳးစားမွ ဘုရားျဖစ္ ci a, hanciam lete pathian ngangawn kisuak thei ci liang hi. Pathian ih sua tu he bua hing hanciam in pilna zong leang a saangbel ih theng zo bua zong ngual nuai ah kitaak suh liang ngawl hi. Mun theampo ah pilna ngawl taw kimualsuak zo ngawl hi.\nRev. Dr Do Lian in “Biakna sia Pilna tungah kinga hen Hauna sia Pilna in lampui hen. Ngaisun phot, ngeal phot ngawl peuma na khat papo kiseam heak hen, ci hi. Tuasia bangma lothaw nasep a seam nuam ahizong, ngankhoai nasep a seam nuam ahizong, nasep khat papo sia pilna nei khat in seam le zawna nga bek hi. Sangmang Johnson in “Zomite sungah BA ong khat in lo hong thaw ciangin khantona om pheang tu ci hi. Vantung nuntakna ahizong, leitung nuntakna ahizong pilna ngawl taw ih seam le maizumna le lela supna in hong dawn tua bek tu hi. Tua ahikom Zaangsi ka sawn momnote awng va bang pil tu ma mun theampo ah thupi bel hi. Hanlungciam vun.\nIh pu ih pate in pilna sia va bang pil na ci se hi. Vacim bangin pil tu cina hi. Vacim theampo en leang a dathaam tuak, a lusu vangau vacim kimu ngei ngawl hi. A ngaisutna manlang sak a, a lu heak tawntungin a mit le a nakheng a bil nasia takin zangh hi. A lu heak memeang in mun theampo mu vilvel ahikom a vawtsia tute pial thei hi. Koi sungah lungno, paak zu om ziam ci sia a mit taw mu vilvel hi. Dathaam ngawl ahikom mun theampo theng a, a ngilva tawntung hi. Lei ah leangsuh in lei pheet a, lungno thau nano taw kivaak hi. A khuala mamana ah leangin thingpaak sungah, thingpaak tui dawn hi. A pilna a mittang nasia zak mama ahikom ngual luheak dan tel pal a, ngal le tual khen thei in kikeam thiam hi. Vacimte zongh a nu tung pan pilna sin tawm hi. Savai dan, an zon dan, an om theina mun, sa om theina mun, ngal le tual khen theina ci pilna theampo a nu (a pui) tung panin sin hi. Vacim lusu vangui na mu le a thi nai hi tu hi. Mihing dathaam te ngual nuntak ban ngei ngawl hi. Laisin hun sung lai et tu a dathaamte a tamzaw lai ong ngei ngawl hi. Vacim bangma dathaam ngawl a, mun theampo a theng, pilna nuntakna a zong vealvul teng ma simlei lo pet in nuamsa in nungta hi.\nNgalhang Kumpi minthang Alexander sia a pa kumpi Philip hi. Kumpi pa tapa hi kasap a pa in mizawng khat ii ta bangin koi a, mipil Aristotle sang ah laisin sak hi. Tua ahikom hanciam in pilna sin a, ngam tampi zo in Kumpi minthang suak hi. Sunphuk natna a bawl thei masabel Edward Jermer sia, a no lai in a pa thi hi. Cimawkna, zawnna, haksatna kawm ah pilna sin in hanciam ahikom sunphuk natna (Smallpox) a bawl thei masabel Doctor suak a minthangbel sungah kihel hi. Jet vanleang engine a vawt thei masabel Sir. Frank Whittle sia a pa mizawng mama, a cimaw khat hi. Ahizong haksa pi in pilna sinin hanciam a, a manlang mama Jet vanleang engine bebek vawt ahikom 1941 kumin zawna le minthanna nga hi. Tuni in ama pilna taw hanciam in a vawtsa Jet engine taw ih pai nopna po ah hun tawmno sung kitheng thei hi. Electric Khualengmei a vawt thei masa bel Michael Faraday sia a nu le a pa mizawng mama te hi a, pilna zongh tam sin zo ngawl hi. A tangval pian ciangin laibu sai khat ah nasep tum hi. Tua laibu sai sungah laibute a sisimna pan khualengmei piansak tu phawk a, hanciam in a vawt tato le Electric khualeng mei vawt thei hi. Ama hanciam pilna taw tuni in leitung theampo ah zan in khuavak taang kimu a, nasepna lian setzung theampo ah khualeng mei bebek taw na a kisep manin ih leitung nuntakna hong kansaang sak hi.\nLeitung mipil a minthang tampi te a nu a pa a nuamsa, a hau tam ngawl hi. Amate hanciam tawmna taw pilna zong a, min le za a nga tamzaw hi. Na nu na pa a zawn hangin thinkiam heak in. Pilna sia tuidu dangtak bang, an du bangin dei in a, thinkiam ngawl het in hanciamin sin in. Solomon in pilna sia na neisa theampo a bo dong sin in ci liang hi. ပညာေရႊအိုး လူမခိုး (pilna kham bung, ki nguk sak thei ngawl) ci Kawl paunak om bangin mite hong nguksakthei ngawl leitung ah pilna bek om hi. Pilna na nei le khambeal a nei suak ni hi Hanlungciam vun Zaangsi sawn momnote awng.\n1. Zaangsi ka sawn momno ngual aw,\nva bang pil ding hamlungciam ve vua.\nVa bang pil ding hanlungciam vun a,\nmual tung va bang tuang vev vua.\n2. Tun le zua ii hanlungciamna,\na kum in kamsaang ve vua.\nA kum in kansaang ve vun a,\nsesum zatam lam ve vua.\n3. Tun minlawna, zua minlawna,\nlanglamh zatam phungcing sak vua.\nLanglamh zatam phungcing sak vua,\nngual la ni bang taang ve vua.\nNote: Khuavak SRBA Annual Magazine No. 8 sungpan\nTags: Ngin Khua Pau\nBy thawngno in Pilna on May 1, 2013 .\n← The Siyin Chins (1893)\tSiallum Kum 123 Cing (May 4 Siallum Ni) →


url: =Samuel Masa 28 | Siantongluan\nSamuel Masa 28\nTua hunin Filistia-te in Israel-te a sim dingin a galkapte khawm uh hi. Akhish in David kiangah, "Nang leh na mite, kei tawh galkapte lakah a kuankhawm ding na hihlam thei in," a ci hi.\nDavid in Akhish kiangah, "Hoih mahmah hi; na nasempa in bang hih thei hiam, cih na thei ding hi," a ci hi. Tua ciangin Akhish in David kiangah, "Hoih mahmah hi; khan tawntungin keimah a hong cing dingin nang kong koih ding hi," a ci hi.\nTu-in Samuel si khin a, Israel-te khempeuh ama hangin kapin, ama khuapi Ramah-ah vui uh hi. Saul in vankahte leh aisante a gamsung panin beisak hi.\nFilistia-te kikhawm uh a, hong pai-in Shunem-ah giahphual sat uh hi. Saul in Israel-te khempeuh khawm a, amaute in Gilboa-ah giahphual sat uh hi.\nSaul in Filistia galkapte a muh ciangin lau a, a lungsim nakpi takin ling hi.\nSaul in Topa tungah thu a dot ciangin, Topa in mang tawh hita leh, Urim tawh hita leh, kamsangte tawh hita leh dawnglo hi.\nTua ciangin Saul in a nasemte kiangah, "Ama kiangah pai-in ama tung pan thu ka dot theihna dingin vankahthei numei khat kei-a dingin hong zonsak un," a ci hi. A nasemte in ama kiangah, "En in, Endor-ah vankahthei khat om hi," a ci uh hi.\nTua ahih ciangin Saul in a meel seelin puan dang silh a, amah leh mi nih pai hi. Amaute zanin tua numei kiangah va pai uh hi. Amah in, "Kei-a dingin a sisate kha kiang pan thu hong dotsak in la, nang kianga a min kong gen peuhpeuh kei-a dingin hong saptohsak in," a ci hi.\nNumei in ama kiangah, "Saul hihsa thu, gamsung panin vankahte leh aisante a suksiatna na thei taktak hi. Tua ahih ciangin bang hangin keima sihna ding a piangsak dingin kei-a dingin thangzak hong koih na hi hiam?" a ci hi.\nAhih hangin ama tungah Topa min tawh Saul kiciam a, "Topa a nungta ahih mah bangin hih thu hangin nang tungah gimna hong tung hetlo ding hi," a ci hi.\nTua ciangin numei in, "Kua hong sapsak ding ka hi hiam?" a ci hi. Amah in, "Samuel hong sapsak in," a ci hi.\nNumei in Samuel a muh ciangin a gingin kikokhia hi. Numei in Saul kiangah, "Bang hangin kei hong khem na hi hiam? Nang, Saul na hi hi," a ci hi.\nKumpipa in ama kiangah, "Lau kei in; kua mu na hi hiam?" a ci hi. Numei in Saul kiangah, "Leisung panin pasian khat hong paikhiato ka mu hi," a ci hi.\nAmah in tuanu kiangah, "Ama meel bangci ahi hiam?" a ci hi. Tuanu in, "Puteek khat hong paito a, amah in puantualpi silh hi," a ci hi. Tua ciangin Saul in tua pen Samuel hi, ci-in thei a, lei-ah a maikunin zahtakna a bawl hi.\nTua ciangin Samuel in Saul kiangah, "Bang hangin keimah saptohna tawh hong nawngkaisak na hi hiam?" a ci hi. Saul in dawngin, "Nakpi takin ka lungkham hi; Filistia-te in kei hong sim a, kei kiang panin Pasian kiheikhia-in kamsangte tawh ahi a, mang tawh ahi zongin hong dawng nawnlo hi. Tua ahih ciangin ka gamtatna ding zia a hong gen dingin nang kong sam hi," a ci hi.\nTua ciangin Samuel in, "Topa, nang kiang panin kiheikhia-in na gal suak khin ahih ciangin bang hangin kei thu hong dong lai na hi hiam?\nTopa in kei tung tawnin hong gensa bangin nang tungah hong hih hi. Topa in na khutsung panin kumpi gam balkhia-in na vengpa David tungah pia khin hi.\nNangmah in Topa thu ngailoin, Amalek tungah ama heh mahmahna tawh kizui-in hihlo na hih manin Topa in nang tungah tuni-in hihte hong tungsak hi.\nTua thamloin Topa in Israel mite zong nang tawh Filistia-te khutsungah hong piakhawm ding hi. Zing ciangin nang leh na tapate in zong kei kiang nong zuan ding uh hi. Topa in Israel galkapte zong Filistia-te khutsungah pia ding hi," a ci hi.\nTua ciangin Samuel thugente hangin lau lua-in leilakah Saul tawnpuk pah hi. Amah in sun tawntung leh zan tawntung bangmah nelo ahih manin a tha neem mahmah hi.\nTua ciangin Saul kiangah a numei hong pai-in amah a lau mahmahna a muh ciangin tuanu in Saul kiangah, "En in, na nasemnu in na thu hong ngaizo hi. Ka luang khamin, kei tungah nong gen bangin ka gamtazo hi.\nTua ahih ciangin nang zong na nasemnu thu hong ngai in; na mai-ah anlum tawmkhat hong luisak in; na paina dingah na pai ciangin na thahatna dingin ne in," a ci hi.\nAmah in nial a, "Ka ne kei ding hi," a ci hi. Ahih hangin tua numei tawh kopin a nasemte in ci teitei uh ahih manin amau cih bangin a mang hi. Tua ahih ciangin leilak panin amah tho-in lupna tungah a tu hi.\nTu-in tua numei in a inn-ah bawngno thau khat nei a, amah in manlang takin go-in, tua ciangin annel la a, a annel meekin silngo sawhloh anlum em a,\nSaul leh a nasemte mai-ah lui a, amaute in a ne uh hi. Tua ciangin amaute dingin tua zanin a paikhia uh hi.


url: =Innsung ah gul honglut leh bangcihding? Patau luakei in :: ZOMI DAILY\nInnsung ah gul honglut leh bangcihding? Patau luakei in\nposted on 29 August 2016 at 9:15 pm Lomkholna: Malaysia, News, Sawltak\n“Na innsung ah gul honglut leh patau luakei inla, Malaysian Fire and Rescue Department te hongsam un” ci’n Operations Division Assistant Director-general Zurkarnain Mohd Kassim in genkhia hi. Malaysia gamsung ah gulvai kizathei zelzel a, innsung, dailenbuk sung, vanzuakna saisung, mawtaw setsung Bonnet sung cihte ah gul luttheizel mawk hi.\nTuahi a, innsung ah gul honglutleh awng kei in, patau linglawnggawp kei in. Gul in nopmawh asak theihtheih nading in bawlkei in. Ahi zongin agalpan in koilampai, koisung ah lut cih encik gige ci’n thuneite’n mipi te theihsakna nei uhhi.\nMunphiah leh ciangkang khawngtawh dawtlo, satlo, hawlkhia sese dah in. Na khutsung ah na Phone tawikawmsa in apaina encik gige inla, atat nawnloh akhawl ciangin Fire and Rescue Department te sampah un ci’n thunei te’n vaikhak uhhi.\nTuaban ah innsung ah gul alutloh nading in innsung siansuah sitsetdingzong thupi mahmah hi. Innsung ah ninbulom khawng atam ciangin tuate sungah zusa leh innhik cihte busa nuam uhhi. Tuate pen gul in duhmahmah uh ahih manin, tuate abengding in innsung ah gul honglut theihi ci’n Fire and Rescue Department te’n genkhia hi.\nTuaban ah innsung ah kuavang khawng aomleh hukpahpahding thupi cihzong thuhilhna nei uhhi. Tuinin luankhiatna tezong ahih theihleh zatloh ciangin huk tangtangding hoih cihi. Banghanghiam cihleh tua avangte panin innsung ah gul lutthei hi. Pawlkhat in tuabang in avangte ah gul alutloh nading ci’n sum tampi bei in Sulfur koihthei uhhi. Ahi zongin phatuamlo cihi.\nAugust 18 ni in Klang veng ah Python gulpi khat dailenbuk sungah nakivial in, innteknu patau in laulua mahmah hi.\nTuazawh asawtlo August 24 ni in Bukit Mertajam ah King Cobra kici Sokval ihcih gulpi khat lupna sungah lutsawm in, inntekte nupa laulua in taikekmang uhhi.\nTua ahihleh innsung ah gul honglutleh bangcihding? ZD Sawltak #zomidaily\nPrevious: Malaysia, Klang: Gas bung puakkham hangin aliam nupinu sita\nNext: Zomi Internet Army te dam sawt hen! ~ Zomi Quavadis\nMalaysia ah naungek numei kha 9 bekbek aphapan khat buanthuak ahih manin sihlawh\nIndonesia ah pasalno kum 16 leh meigong kum 71 aphakhin kiteeng\nSenlai Ni Album pan Deih Mang & Suihlun (Sower Sisters)\nKawlgam kikhelna leh khantohna Thupuak ~ CS Dal\nPasal te’n numei te a muhdan uh…\nTurkey gamsung buaina hangin mi 90 si, 1154 liam, galkap mi 1563 kimanta


url: =ZAM Thupuak :: 15 May 2016 :: ZOMI DAILY\nposted on 14 May 2016 at 8:06 am Lomkholna: News, Newsletter, Refugee, ZAM, Zomi\nZomi te sungah Innteek asep sawm “Virus” :: Tel masak ding: Zomi kacih ciangin J.H.Cope topa’ hong bawlsak lai zanga, kamphen (kamlet) akisamlo leh “R” azanglo teng ahuamsak kahi hi. Ahang pen, E’n Zomi cici a ihuam huamsak hang…., amau na ki huamsak vetlo, amau zong Laimi ci a hong huamhuam sak hang…., ei na ki huamsak vetlo………ai’na?????\n1. Esau in mehkuang khat tawh inn/gamh/gou luahza zuak ahih manin akhanggui ah Esau kisim (kilo)khalo hi. Abraham, Isacc, Jacob bek kici hi. (An/meh kuang khat tawh i minam zuakkei ni.)\n2.Pasian lunggeel na tawh Cope topa’ hong bawlkhiat lai le pau azang zawdeuh khua, nam le gui te’…… innpi/nampi lungsim neih zawhloh na, gitnat loh na, thaneem na pen thapia/panpih sawmlo a…., pau ki banglo kamphen izat, i phaitam te’ pau “R” nangawn “Aal” ci zawzen liang napi hangh in bulphuh (bullet) zaw kha mawk. (Na sisan in thu hong gen ding hi.)\n3. U zaw, nampi, tulpi, innpi, Pu…..i ut leh pa le tate sang’n ngaihsutna, lungsim picin’ zawk leh tangzai’zawk kul a, Pa i ut lezong ta le tute sang’n picin’zawk akul hi. (Nautum lungsim kuaciik tawh Tulpi sepsawm kei ni)\n4. I khuaveeng te’ hong thahlup a, asi te pen Mizo gam (India) tawh kinai khuate hizaw deuh ahih manin, asi aliam a omlo khua te in a mipih a sapih, nuntak na ataan’lawh a sanggam te sangin a thatlum akaplum khuaveeng te gumzaw khial khakhong! (Na cidam na nopsak lai in mi’nau na hi a, nasih nanat ciang’n kei’nau na hih sese)\n5. What is the meaning of “ZO” ???\nPa Cin Za Hu Pau @ MunKhai’pa, Tunglut (Zo), KL\nHih laipen Lengtong Pauno in 2013-07-06 ni in agelh hi a, Thupuak ah hongki suaksakkik ahihi.\nZomi Sangnaupangte Gual Tungtuang\nZomi Education Center(ZEC) – M & T, Malaysia gambel Zomi sangnaupangte laisinna sangpan SIBKL Local NGO te vaihawmna tawh Youth Talentime 12 May 2016 (Thursday) ni-in SIBKL te panpihna nuai aom sangpi 6 te ULC, Zophei, Zomi, MRCLC ,Lautu leh ACR sangteng sungpan Choir Singing leh Bible Quiz kidemna kinei-in Pasian in a maipha hong sello in ih sangpi (ZEC) – T & M te tungpan in Bible Quiz ah (1st Prize) leh Choir kidemna pan (2nd Prize) hong ngah thei uh hi. Kei Zomi Galtai, Regugee ka hi cilo in ih omna munciat pan hanciam leng, tutung a bangin a hun a tunciang ei leh ei kipulak sanga muibun zaw in minam tuamtuamte lakah hong pahtawi ding Zomi Identify Proof nadingin Pasian in SIBKL, UNHCR, Myanmar Nationwide Census leh UN ECOSOC te hong zang na hizaw hi. Topa’ a ma minthanna dingin hong zang semsem ta hen. CONGRATULATIONS!\nRest In Peace – Pa Zui Lian\nPa Zui Lian (kum 33) Ngente khua ,Khupno beh pen April 11 2016 in a nasepna Klang veng ah a na seppih kawlten’ hong suamlup sak hi. A mah pen 04/04/1983 in Ngente khua ah Pa Kam Lian Ruma leh Nu Dam Ngaih Dim te sung pan apiang numei 3 leh pasal 2 lakpan a u pen nihna leh pasal a u pen hi a, a zi Nu Cing Tul Niangh tawh tapa 1 leh tanu 1 nei in Ngente khua ah a teng laitak uh hi.\nPa Zui Lian pen 06 May 2016 Friday zingsang nai 10:00 am in ZCF-Bukit Tinggi biakinn pan a nunungpen sihvui hunbawl na kinei a, ZSM member a hih na tawh kizui in ZSM makaih na tawh Sepang hanmual ah kivui hi. A nusiat a innkuan pih te tawh kibangin ZAM zumpi pan in dahpihna ih pulaak hi. Alamdang Topa’ Khasiangtho in a it a innkuan te tawh hong om den tahen. Amen\nRest In Peace – Thawng Lun Lal\nTg. Thawng Lun Lal (kum 25) Behiang khuami Kawlpi a teeng ,Ngaihte beh pen May 10, 2016 in a nasepna Sunway ah a nasep kimlai dailenbuk ah a mah leh a mah kidawt lum hi. A mah pen 27.12.1991 kum in Pa Lian Suan Leh Nu Ciin Neih Kim te sung pan apiang pasal lakpan a u pen hi.\nAmah pen Sunway Myanmar Belivers Fellowship ah pawlpi member khat a hihban ah Zomi Genvai kipawlna ah member khat zong ahihna zui in zumvai a sianma teng kivui nailo phot ding hi. Sihvui hunding hong kizasak kik ding hi. A nusiat a innkuan pih te tawh kibangin ZAM zumpi pan in dahpihna ih pulaak hi. Alamdang Topa’ Khasiangtho in a it a innkuan te tawh hong om den tahen. Amen\nPrevious: A 4 veina ZBCA-America pawipi ah sapna\nNext: Dahna Pulakna : Mangpha Pa Nang Kim Khual


url: =A theihhuai upna laang (No. 6) ~ Langh Khan Mung :: ZOMI DAILY\nposted on 25 August 2018 at 10:28 am Lomkholna: Biakna, Langhkhanmung, News\nJob leh prosperity gospel: Hih prosperity gospelte in siangthona leh Pasian thupha kizomsak uh hi. A tate si, a neihsateng bei, a pum a tangin meima vei, alawmte inah na mawhna hang hi ci. Amau ngaihsutna-ah Pasian in a siangthote hauhna thupha pia. Haulo-in zawng cih in mawhna neihman hi cih ahi hi. Ahi zongin Job i gentuahna pen mawhna hang hilo-a, Pasian in Satan akhuan/aphal man hizaw ahi hi. Job tangthu in siangtak leh khauhtakin hong hilh thu in: hauhna leh siangthona kizomlo, kimematlo cih ahi hi.\nProsperity gospel in a khialin hong hilh thu in: neihsa-lamsa, zawn ding leh hauh ding pen ken khelthei hi ing. Ka siantho leh Pasian in hauhna hong pia ding hi. Midik leh diklo hihna pen khuasung-tuisungah zahtak ka hih leh hihloh in hong laktel ding hi.\nMihingte’ huaihamna lungsim zanghin, Pasian nasepna (Gtna:ko mission) adingin nong piakkhiatzah sangin atamzaw thamtham Pasian in hong piakik ding hi ci-in, tawm piasakin tampi lamensak hi. Thumang-obedience ding, piakhia-giving ding, um-faith ding, tua hileh Pasian kiang panin tampi ngah ding cih ahi hi.\nProsperity gospel i san leh mawhlopi-a gimthuak cih sangsiamlo ding. Job bangin innocent suffering sangsiamlo ding. LSTho sungah Paul in: Korin Nihna 11:24-28\nJew mite’ khut sungah sawmthum le kua vei satna nga vei tak ka thuak hi.Rom mite in thumvei hong sat a, khatvei suang tawh hong deng uh hi. Teembaw siatna thumvei ka tuak a, sun khat le zan khat tawntung tui tungah ka laam ngei hi. Khual ka zinzinna lamin tuikhang lauhuaina, misuamte lauhuaina, ka mipihte’ suk ding lauhuaina, Gentail mite’ suk ding lauhuaina, khuapi sung le gamlakah lauhuaina, tuipi tungah lauhuaina, lawm man lote’ hih ding lauhuaina a tuamtuamte ka phukha hi.\nNasem silbawlin ki-om tawntung a, ihmu man lo liangin zong ka om zel hi. Gilkial dangtakin ka om zel a, annek ding nei lo, giah nading om lo, puansilh ding nei loin ka om hun tampi a om hi. Tua bang haksatna a tuamtuam ka thuak banah nisimin pawlpi a tuamtuamte adingin lunghimawhin ka lunggimpih lai hi.\nProsperity gospel ah gimthuakna tawh kizom Pasian thuthuk ngaihsutna-a deep theology of suffering omlo hi. Zeisu hong hilhna-ah Anung i zuih leh haksatna cih omlo ding hong cilo hi. Zeisu’ nung i zuih manin haksatna leh bawlsiatna kithuak ding hi. Langh Khan Mung\nPrevious: Sanggam numeite ~ Lian Tuang\nNext: Utongmei le Numei


url: =Galatia-te 3, Zokam International Version (ZIV) | Chapter 3 | The Bible App | Bible.com\nUpna ahikeh Thukham Zuihna\n1No Galatia mihaite! No kua in hong bumhai ahi hiam? Jesu Christ a kilhlup bangin a kiteltakin note mitmuh tektek ah hong kilak hi. 2 Note tung pan na khat bek ka thei nuam hi. Thukham zuihna hangin Kha na ngah uh hiam, ahikeh na zakte uh na upna uh hangin na ngah uh hiam? 3 Tua zahta a hai lawmlawm na hi uh hiam? Kha tawh na pat khit nungun mihing nasepna tawh na ngim na tup uh tangtun sawm na hi uh hiam? 4 A mawkna-in tua zahta thuak na hi uh hiam, a mawkna taktak himawk ding hiam? 5 Pasian in thukham na zuihna uh hangin note, ama Kha hong pia in note lakah nalamdangte hong bawl ahi hiam, ahikeh na zaksa uh na up hang uh hizaw hiam?#Ro 10:17; Gal 2:16\n6 Abraham ngaihsun un: "Amah in Pasian uma, ama adingin tua mah thumaanna in kisimsak hi," e#3.6 Pc. 15:67 Tua ciangin a umte Abraham tate suak cih theitel un. 8 Pasian in upna hangin Gentile-te dik tangsak nuam cih Laisiangtho in mukhol a, Abraham kiangah, "Nang tungtawnin minam khempeuh thupha kipia ding hi," f#3.8 Pc. 12:3; 18:18; 22:18 ci-in lungdamna-thu na magen hi. 9 Tua ahi ciangin a umte khempeuh, upna nei mipa Abraham tawh thupha kipiakhawm hi.#Ns 3:25; Ro 4:16\n10 Thukham zuihna-a kingate khempeuh hamsiatna nuai-a om lai uh ahi hi. Ahang in: "Thukham Laibu sunga kigelhte khempeuh a zuikim suak zolote peuh mah hamsiat ahi uh hi," g#3.10 Tp. 27:26 ci-in kigelh zo hi. 11 A teltakin thukham hangin Pasian mai-ah kuamah diktansak ahi kei hi. Bang hang hiam cih leh, "Mi thumaante upna hangin a nungta ding hi," h#3.11 Hab. 2:412 Upna tungah thukham kibulphuh lo hi; tua tawh kilehbulh in, "Tuate a hih mi, tuate hang mahin a nungta ding hi." i#3.12 Sp. 18:513 Eite tang dingin Christ hamsia hong suakin thukham hamsiatna panin hong tan zo hi. Ahang in, "Sing tunga kikhai peuhpeuh hamsiat ahi hi," j#3.13 Tp. 21:23 ci-in kigelh hi. 14 Eite in upna hangin a kiciamsa Kha i ngah theih nadingin Abraham tunga kipia tua thupha, Christ Jesu tungtawnin Gentile-te tungah hong tun theih nadingin amah in eite hong tan zo hi.#Gal 2:16\nThukham le Thuciam\n15 Sanggamte aw, nisim nuntakna panin gentehna khat kong gen ding hi. A kikipsaksa mihing thukhun pen, kuamah in paikhia thei loin a behlap thei kei hi. Hih thu ah zong tua mah bang ahi hi. 16 Abraham le a suan a khak tungah thuciamnate kipia hi. Laisiangtho in mi tampi a gennopna-in "na suan na khakte tungah zong" ci loin Christ ahi mi khat genna in, "na suan na khak tungah" a#3.16 Pc. 12:7; Pc 13:15; Pc 24:7 ci zaw hi. 17 Ka gennop hih ahi hi: A beisa huna Pasian in a kipsaksa thukhun pen tua khit kum 430 a kipia thukham in tua thuciam a phiat tuan kei hi. 18 Ahang in, thukham tungah gouluahza kinga hileh thuciam tunga kinga ahi kei ding hi. Ahi hangin Pasian in a hehpihna hangin thuciam tungtawnin gouluahna Abraham a pia hi.#Ro 4:14,15; 7:1\n19 Tua hi mawk leh, thukham bang ngimna ahi hiam? Thukham pen thuciam in a na gen tua Ci-le-sa hong tun mateng adingin khialhnate hanga kipia thuah ahi hi. Tua thukham pen vansawltakte tungtawn in palai khat zanga kikipsak ahi hi. 20 Ahi zongin mi pawlkhat bek tangin palai a ding kei hi; ahi hangin Pasian khat ahi hi.\n21 Tua ahi manin thukham in Pasian thuciamte a langpan hiam? Langpan peuhmah lo hi! Ahang in, nuntakna a pia thei thukham kipia hileh thukham hangin thumaanna hong tung khin takpi ding hi. 22 Ahi hangin a kikamciam pen Jesu Christ upna tungtawna kipiasa, a um mite tungah a kipiak thei nadingin Laisiangtho in leitung buppi mawhna thong kiapa ahi hi, ci-in genkhia hi.#Gal 2:21\n23 Hih upna hong tun ma-in thukham in eite khempeuh thongah hong khia a, upna hong kilat mateng hong khumcip hi. 24 Tua ahi ciangin upna hangin dik tansak i hi thei nadingin Christ kiangah eite hong pi ding b#3.24 Ahikeh Christ hong tun khit mateng hong cing in tua thukham hong ki-uksak hi. 25 Tu-in tua upna tungta ahi manin thukham in hong uk kha nawn kei hi.\n26 Christ Jesu upna tungtawnin note khempeuh Pasian tapate na hi uh hi; 27 ahang in, Christ sunga kibaptise note khempeuh Christ a silh na hi ta uh hi. Jew mi, 28 Greek mi a om kei hi; sila, sila lo a om kei hi; numei pasal a om kei hi. Ahang in, note khempeuh Christ Jesu sungah khat na hi uh hi. 29 Note Christ aa na hi uh leh Abraham suan na hi uh a, thuciam bangin gouluahte na hi uh hi.


url: =Kumthak le mailam kalsuanzia ding ~ Dr. Ngul Khan Pau :: ZOMI DAILY\nposted on 31 December 2017 at 11:35 pm UTC+9:30 Lomkholna: Article, Ngulkhanpau\n(Filippi 3:10 -14) Louisa Fletcher in a gelh “The Land of Beginning Again” cih la ah, hih bangin na gelh hi.\nNupa kitotnate mangngilh in: Nupa ihih zawh ciangin kitot kinialna om thei hi. Tuate zong a om ding mahin i ngaihsut zawk ding hi. Na khempeuh ah kituak leng zong a hoih lam hi khin lo hi. Nupa khat a kitot simun a beisa kum 20 lai thu hangin kitawng den uh hi. A tawpna ah counselor kiangah pai uh a, a honeymoon paina uh ah buaina a neih uh hangin kum hizah kitawng ahih lam uh mu uh hi. Tua thu mangngilhin kimaisak kei leh kum 40 a cing zongin kitotna mahin zang toto ding uh hi.\nNa guallelhna mangngilh in: I nuntak sungin lampi tampi ah guallelhna i tuak khin zo hi. Tuate mangngilh kei leng, na thak bangmah kisem ngam lo ding hi. Tua guallelhna lungsim in patauhna, lungkiatna le bangmah sep ngam lohna hong tun ding hi. Paul in a guallelhna mangngilh kei leh, “Hong thahatsakpa Khris hangin na khempeuh ka hih thei hi,” ci ngam lo ding hi.\nA beisa na mawhnate mangngilh in: Dr. Khaizakham in, “Satan in hong khemzia ahih leh i pianthak ma-in i mawhnate hong neumuhsak mahmah a, bangmah hi kei hong cisak hi. I pianthak zawh ciangin i mawhnate lianpipi-in hong musak a, khialkha zel ing, ci-in i lungnop lohna le mawh kisakna tawh bangmah sem ngam lo dingin hong koih hi,” ci hi. Topa in a maisakna tungah na kingak kei leh na lungsim suakta ngei lo ding hi.\nNa liamnate mangngilh in: Mi tampite liam nawn lo napi’n, amau a liam lai bangin kingaihsun uh a, tua liamna hangin bangmah sem zo loin kigen uh hi. Mi pawlkhat leuleu a liamnate uh a damkhak ding a lau bangin a liamnate uh thaksuaksak den uh hi. Topa in hong damsak leh a damsiang na hi hi.\nSianthona lam delh ding: Khalam picinna le Khris batna lam delh ding hanciamhuai hi. Sianthona i cih ciangin Pasian lam panin hong siansakna a om bangin ei lam panin tua ngah nadingin hanciamna kisam hi. Dr. J.I. Packer in, “Sianthosakna pen Pasian lam le ei lam om hi. Pasian in hong sianthosakna dingin ama Kha Siangtho tawh hong makaih a, ei lam panin tua bang makaih theih hi dingin hanciam kisam hi,” ci hi. Gupna ngah nading bangmah sep ding kisam lo a, ahih hangin Khristian nuntakna ah khantoh nading eima’ sep ding tampi mah om hi.\nTunglam delh ding: Paul in tunglam mitsuan kawmkawmin lampai ahihna hong musak hi. Leitung lam delh ding ci loin tunglam Pasian omna lam lunggulh ding, lametna tawh delh ding cihna hi. I Lai Siangtho sungah, “Lot’ zi na lungngai un,” ci hi. Bang hangin amah tawh kisai lungngai ding ci hiam, cih leh suahtakna mualtung kahtoh laitak Sodom khuapi nung-etkha hi. Tua a nung-et laitakin si citciat hi. A mawh laitakin ci khuampi suak hi. Nang zong et loh ding na et leh na nuntakna hong siasak ding hi. Ci khuampi na suak kei zongin mawhna sila na suak ding hi. Khalam ah ci khuampi suak pen dahhuai mahmah hi.\nKhris lam manawhin tai ding: Tangthu khat ka mangngilh theih loh ahih leh Lai Siangtho hilhcian a bawl Matthew Henry thu hi. Amah hong khankhiatna innkuan a niam mahmah khat hi. Ahi zongin a ki-itpih Katherine ahih leh mihau innsung pan hi. A kiten ding uh thu hong kigen ciangin, Katherine a lawm hoih mahmah khat in, “Na pasal ding ngaihsun in; hong khankhiatna innsung nang tawh kituak lo hi,” ci hi. Ama’n, “Aw, Henry pen hong khankhiatna a niam hangin a mailam ka et ciangin lungdamhuai sa ka hih manin tua a mailam ah kei zong ka kihel nuam hi,” na ci hi. Khris tawh vaihawm khawm dingte ihih lam thei leng amah tawh nisimin i kiho nuam ding hi. Pasian kiang lam manawh mi a om bangin amah nusia-a tai zong om hi. Nang koilam na manawh hiam?\nTangthu khat tawh ka zo nuam hi. 1981 in Bill Broadhurst in Omaha khua a Pepsi Challenge tai kidemna 10,000 meter a gamla ah kihel ding ngaihsun hi. Amah a lu sungah natna a neih manin ki-at ngei a, tua zawh a pumpi a ngeina bang nawn lo hi. A veilam khe pen limtakin suan thei loin kaih bang pianin paithei bek hi. Tua July zingsangin Bill zong mi a taipih ding 1200 tawh ding khawm hi. Tai nading thau hong kikap takciangin mite tai ziahziah uh hi. Bill ahih leh damdamin a khe kai kawmkawmin hong tai hi. Mi pawlkhatte minute 20 in a kung tung uh hi. Ahi zongin Bill ahih leh nai nih le minute sawmnih le kua-in hong tung hi. Tua a kung hong tun ciangin tua ni a khatna a ngahpa Rodger in gualzawhna cup na tawi khin hi.\nMi tawmcik om laite’n Bill hong tun ciangin na lungdampih uh a, a tunghak penpen ahih hangin a lungkiat loh thupi sa uh hi. Amah a lungkia lo hiam a cih uh leh, ama’n, “Tai kidemna pen khatna ngah ning ci-a kihel ka hi kei hi. Lungkia loin a tawp dong ka tun theih ding ka hanciam hi. Tua pen tuni-in kei adingin lawhcing ka hih manin ka lungdamna lian penpen hi,” ci-in na dawng hi. Nang zong na Khristian nuntakna mi dangte bangin na hat loh hangin lungkia loin na hanciam leh lungdam man Topa’n hong pia ding hi. Topa Pasian in na Kum Thak kum manpha hong hisak ta hen. Rev. Dr. J.M. Ngul Khan Pau\nPrevious: Tedim veeng thak ~ Dr. James Dongno\nNext: Tuni Pasian kammal (Dec 31, 2017)


url: =ZRO/ZRA - Eastern Office Kiphutkhia Ta\nAbeisa 1988 kum akipan Kawlgam ah galkap kumpi Bo Nee Win makai-in thatang zawhthawn thu (Thau muk) tawh Kawlgam hong ukcip uh ciangin, Kawlgam bup Sangnaupang (Siamsinte) makai in, mipite tawh kikop in, galkap kumpi tawh sisan naisan luangin, kidona le buaina lianpi piang hi. Tua buaina hong veen/ khawl khit 1990 kum ciangin kiteelna lianpi kinei a, Daw Aung San Suh Kyi i makaih NLD Party in 90% tawh gualzawhna ngah hi. A hi zongin galkap Kumpi in NLD tungah thuneihna (Authority) pia nuam tuanlo uh ahih manin, NLD te akipan Mualmi party khempeuh le Siamsin sangnaupangte lungkimlo in, lampi tuamtuam tawh Galkap kumpi langpang dingin Thau tawi in gamnuai ah phualsat ciat uh hi.\nTua banga gamnuai beel Mualmi Thautawite sungah ZNC Party pan MP khat ahi Pu Thang Lian Pau Guite makai in abeisa 1993 kumin Zomi Re-unification Organization (ZRO) cih min phuakin Manipur (India) gamah phualsat hi. ZRO i vaihawmna nuai ah Zomi Revolutionary Army (ZRA) ci-in, Thau vui thautang tawh gam le minam ading nasiatak panlakna nei dingin kipankhia uh hi. ZRO i lungphut bulpipen in Kawlgam le vaigam a om Zomi namte kigawmkhawm in, minam kician le gam kician khat neihzawhna ding banah ei le ei suaktatak kivaipuak theihna dng cihte lungtuppi in nei uh hi. Kawlgam lam pan Tuailai Siamsinte le India, Manipur pan Tuailaite kikaikhawm in, minam ading guahzu daikai nuai ah a nuntakna uh khaamin mapang bek tham loin, nuntakna a piakhia Salpha tampi om khinta hi.\nZRO pen Manipur, India gam pansan ahi mah bangin, ngimna zah le haksatna tuamtuam hangin, Kawlgam sung lam tam lutthei lo uh hi. Ahi zongin Manipur lam Zomite ading lungmuanna le daihna a om theihna dingin tuni dong gam le nam kemin dal uh hi. Hih bangin Zomi galkap kipawlna i neih theih manin, sim le maal, suah le tum a om Zomite angtang mahmah uh hi. Pasian huhna tawh ZRO /ZRA in mainawt toto zelin, tu in India gam bek hi nawn loin,Kawlgam sunga om Thau tawi Mualmite khempeuh Kipawlna (UNFC) tawh mapang khawm nuam uh ahih manin,Kawlgam le Thailand gamgi mun khatah ZRO zumkhen (ZRO Eastern Comman) kipanthei ta cih kiza hi.\nTulaitak Kawlgam dinmun pen Thein Sein kumpi in NLD party le Mualmi partyte akipan Mualmi Thau tawi kipawlnate khempeuh Kipawlna (NUFC)te tawh galkilemna nasiatak a bawlbawl laitak uh ah hi. Tua ahih manin, ZRO/ZRA in zong Kawlgam ah kilemna omna ding le Zogam le Zomite in gam le lei kician neih mengmengna ding lunggulhna lianpi nei semsem uh ahihna hangin, Kawlgam kumpi tawh kimeltheihna / kilemna bawl theihna ding lunggulhna nei uh cih kiza hi. ZRO/ZRA i tangthu tom le zumkhen vai Thupulakna (Statement) zong Kawllai tawh bawl khia ta uh a, a kithuah (Attachment) sungah kisimthei ding hi. Tua banahZRO/ZRA i zumkhen vai le kalsuanzia a lunglutte in Email:zroeastern@gmail.com,zolandgroup@gmail.comah kidongthei thu cih kiza hi.\nRef: ZRO Statement (Eastern Office) & Pu Kingmang


url: =Khang Tangthu Masa 4 | Siantongluan.net\nKhang Tangthu Masa 4\nKhang Tangthu Masa 4 |\nJudah tapate: Perez, Hezron, Karmi, Hur, leh Shobal ahi uh hi.\nShobal tapa Reaiah pen Jahath pa hi a, Jahath pen Ahumai leh Lahad pa ahi hi. Hihte pen Zorah khua-ah a teng minamte pu leh pate ahi uh hi.\nHur pen a pa Kaleb zi Efrath ta upa pen hi a, ama suanlekhakte in Bethlehem khuapi sat uh hi. Hur tapa thumte: Etam, Penuel, leh Ezer ahi uh hi. Etam in tapa thum nei a, tuate pen Jezreel, Ishma, leh Idbash ahi uh hi. Tanu khat zong nei a, a min Hazzeleponi ahi hi. Penuel pen Gedor khuapi a satpa hi a, Ezer pen Hushah khuapi a satpa ahi hi.\nTekoa khuapi a sat Ashhur in zi nih, Helah leh Naarah nei hi.\nNaarah in amah tawh Ahuzzam, Hefer, Temeni, leh Haahashtari nei hi. Hihte pen Naarah tapate ahi uh hi.\nHelah tawh a tapate: Zereth, Izhar leh Ethnan ahi uh hi.\nKoz pen Anub leh Zobebah pa hi a, Harum tapa Aharhel suante pupi ahi hi.\nJabez a kici mi khat a sanggamte sangin pahtawihuai zaw hi. A nu in, "Gimpi-in amah nei ka hih manin," ci-in a min Jabez a phuak hi.\nJabez in Israel Pasian tungah thu ngen a, "Kei thupha hong pia-in ka gamgi hong keeksak in. Kei hong ompih in la, siatna khatpeuh in kei hong gimsak lohna dingin hong kem in," a ci hi. Tua ciangin Pasian in ama ngetna pia hi.\nShuhah sanggampa Khelub pen Mehir pa hi a, Mehir pen Eshton pa ahi hi.\nEshton in Bethrafa, Paseah, leh Tehinnah, tapa thum nei a, Tehinnah pen Irnahash khuapi a satpa ahi hi. Hih mite suanlekhakte, Rekah munah teng uh hi.\nKenaz tapate: Othniel leh Seraiah ahi uh hi. Othniel tapate: Hathath leh Meonothai ahi uh hi.\nMeonothai pen Ofrah pa ahi hi. Seraiah pen Joab pa hi a, Joab pen Geharashim khuapi a satpa ahi hi. Tua khua-a teng mite khutsiamte vive ahih manin tua min a kiphuak ahi hi.\nJefunneh tapa Kaleb tapate: Iru, Elah, leh Naam ahi uh hi. Elah tapa Kenaz ahi hi.\nJehallelel tapate: Zif, Zifah, Tiria, leh Asarel ahi uh hi.\nEzrah tapa lite: Jether, Mered, Efer, leh Jalon ahi uh hi. Mered in Faro tanu Bithiah tenpih a, tanu Miriam leh tapa Shammai leh Ishbah nei hi. Ishbah pen Eshtemoa khuapi a satpa ahi hi. Mered in Judah minam numei khat zong tenpih a, tua tawh tapa thum nei hi. Tuate in: Gedor khuapi a satpa Jered, Soko khuapi a satpa Heber, leh Zanoah khuapi a satpa Jekuthiel ahi hi.\nHodiah in Naham sanggamnu tenpih a, amau suante pen Keilah khua-ah a teng Garm mite leh Eshtemoa khua-ah a teng Maakath minamte ahi uh hi.\nShimon tapate: Amnon, Rinnah, Benhanan, leh Tilon ahi uh hi. Ishi tapate: Zoheth leh Benzoheth ahi uh hi.\nJudah tapa khat ahi Shelah tapate: Lekah khuapi a sat Er, leh Mareshah khuapi a sat Laadah hi a, Bethashbea khua-ah saihadial puan a gan minamte ahi hi.\nTua ciangin Jokim leh Kozeba khuapi sungah a teng mite hi a, tua ciangin Joash leh Saraf zong ahi uh hi. Amaute gel in Moab numeite tenpihin Bethlehem khua-ah teng uh hi. (Hih pen tuanthu lui pekpek thu ahi hi.)\nHihte pen beelsekte hi a, Netaim khua leh Gederah khua-ah a tengte ahi uh hi. Ama na a sem dingin kumpipa tawh tua khuate-ah tengkhawm uh hi.\nSimeon tapate: Nemuel, Jamin, Jarib, Zerah, leh Shaul ahi uh hi.\nShaul tapa Shallum, a tapa Mibsam, a tapa Mishma ahi uh hi.\nMishma suante: A tapa Hammuel, a tapa Zakkur, a tapa Shimei ahi uh hi.\nShimei in tapa sawmleguk leh tanu guk nei hi. Ahih hangin a sanggamte in ta tampi neilo uh a, Judah minamte a pun bangin Simeon minamte punglo uh hi.\nAmaute Beersheba, Moladah, Hazarshual,\nBihah, Ezem, Tolad,\nBeth Markaboth, Hazarsusim, Bethbiri, leh Shaaraim-ah teng uh hi. Hihte pen David uk hun mateng amaute khuapite ahi hi.\nTua ciangin amau khuate Etam, Ain, Rimmon, Tokhen, leh Ashan, khuapi nga,\nBaal ciangdong hih khuapite kiima om a khuaneute khempeuh tawh ahi hi. Hihte pen amau tenna hi a, amaute in khangsimna ciamtehna nei uh hi.\nTua ciangin Meshobab, Jamlek, Amaziah tapa Joshah,\nJoel, Asiel tapa Seraiah, a tapa Joshibiah, a tapa Jehu,\nShemaiah tapa Shimri, a tapa Jedaiah, a tapa Allon, a tapa Shifi tapa Ziza hi uh a,\na minin a kilo hih mite pen amau beh ciatah ulian hi uh a, amau beh ciat nakpi takin a khang hi.\nA tuuhonte uh-a dingin lonona a zong dingin kuam nisuahna lampang, Gedor lutna lamah khualzin uh a,\nlei hoih, lonona, leh gam zai-in, gam dai-in, a nopna mun mu uh hi; bang hang hiam cih leh tua lai-ah a teng masate pen Ham mite ahi uh hi.\nA minin a kiciamteh hih mite, Judah kumpi Hezekiah hun sungin hong pai uh a, tua lai-ah a om Meunim mite leh amau puanbukte susia-in tuni dongin amaute beisak uh a, amau tuuhonte-a dingin tua lai-ah lonona om ahih manin amau munah amaute a teng uh hi.\nTua ciangin amaute pawlkhat, Simeon mi za nga, Seir Mual-ah pai uh a, amaute in Ishi tapate Pelatiah, Neariah, Refaiah, leh Uzziel makai-in a nei uh hi.\nAmaute in Amalek mi a suakta a omlaite susia uh a, tuni dongin tua munah amaute teng uh hi.\nTedim Lai Siangtho / Laibu: Khang Tangthu Masa 4